ועדת החינוך, התרבות והספורט, כנסת 19, פרוטוקול מספר 103, 2013-11-25 11:00

עמרם מצנע: חברים, בוקר טוב לכולם.

עמרם מצנע: אנחנו פותחים את ישיבת ועדת החינוך, התרבות והספורט.

עמרם מצנע: על סדר היום הצעת חוק להסדר ההימורים בספורט (תיקון מס' 7), התשע"ד-2013.

עמרם מצנע: הצעת החוק עברה בכנסת קריאה ראשונה והיא אצלנו כדי להכינה לקריאה שנייה ושלישית.

עמרם מצנע: אני כבר מודיע שהדיון בנושא יימשך יותר מאשר ישיבה אחת לפחות והכוונה שלנו בהחלט לאפשר קודם כל לשרת התרבות והספורט ולאנשי המשרד להציג את הצעת החוק, לאפשר לגורמים הנוספים – כמו מועצת ההימורים – להשתתף בהצגת ההצעה ולאחר מכן לתת את רשות הדיבור לכל מי שיחשוב שיש לו מה לומר כדי להיות מעורב בהצעת החוק.

עמרם מצנע: אני בטוח שזה יהיה יותר מישיבה אחת ולכן אני מבקש סבלנות.

עמרם מצנע: לא כל מי שלא ידבר עכשיו אומר שלא ידבר בכלל.

עמרם מצנע: אנחנו נקבע את כינוס הוועדה במועדים תכופים כדי לא למרוח ולא למשוך זמן.

עמרם מצנע: הדיון היום יהיה לא יותר משעתיים, כלומר עד שעה 13:00 ומה שנספיק לשמוע ולשאול, נעשה.

עמרם מצנע: אלה היו כמה הערות לפתיחה.

עמרם מצנע: בבקשה, השרה לימור לבנת.

לימור לבנת: תודה רבה אדוני היושב ראש.

לימור לבנת: אני רוצה לפתוח במספר דברים אבל לפני כן, ברשותך היושב ראש, כיוון שבכל זאת חולק כאן חומר ומנהלת הוועדה שאלה מי חילק אותו, ואני עוררתי את השאלה, כי זה עלול לעורר כאן הטעיה כאילו מועצת ההימורים חילקה אותו ולא כן הוא.

לימור לבנת: בכל זאת אני רוצה לשאול מי חילק את החומר הזה ולשאלה שלי יש סיבה ולא סתם אני שואלת אותה.

לימור לבנת: אפשר לדעת אולי מי ביקש מסדרנית הכנסת לחלק את התיק הכחול הזה?

עמרם מצנע: אין ספונסר.

לימור לבנת: כנראה לוביסטים.

לימור לבנת: אני רואה שיש כאן הקצבות מועצת ההימורים.

נאור גלילי: לפי מה שאת רואה, זאת מצגת שקיבלו אישור להציג אותה בפני החברים.

לימור לבנת: מי?

עמרם מצנע: מי הכין אותה.

לימור לבנת: נאור גלילי, מי?

לימור לבנת: המרכזים?

לימור לבנת: מכבי?

לימור לבנת: הפועל?

לימור לבנת: מי?

נאור גלילי: המרכזים.

לימור לבנת: כל המרכזים.

לימור לבנת: תודה.

לימור לבנת: תשובה טובה.

לימור לבנת: זה משרת אותי.

לימור לבנת: אני פשוט רציתי להבין וכדאי שנדע שתרצו להציג אותה בהמשך.

לימור לבנת: תודה.

לימור לבנת: מכובדיי, אדוני היושב ראש, התיקון לחוק שאני מביאה כאן היום עוסק בעיקרו בשלושה נושאים חשובים, שניים בוודאי לא ירתקו כאן את כל הציבור החשוב הזה אבל בכל זאת אני אזכיר אותם כי הם חלק מהחוק.

לימור לבנת: מטרתו של התיקון לחוק היא להבטיח את טוהר המידות, את ההתנהלות התקינה, את השקיפות בכל גופי הספורט בישראל ולא רק בהתאחדות לכדורגל כפי שתמיד חושדים בי משום מה וכאשר אני מנסה להביא את זה לאיגודים אחרים, אני חוטפת נזיפה בעיקר מיגאל כרמי, יושב ראש הוועד האולימפי, אבל לא נורא.

לימור לבנת: כמובן גם להוסיף מקורות תמיכה לפעילויות למועצה למניעת אלימות בספורט כדי שיתאפשר למועצת ההימורים להעביר תקציב למועצה למניעת אלימות בספורט, מה שכרגע על פי החוק לא ניתן.

לימור לבנת: ובכן, זה נושא אחד כפי שאמרתי כרגע.

לימור לבנת: מועצת ההימורים – בראשותה של השופטת בדימוס עדנה ביקנשטיין - תוכל להעביר תקצוב למועצה למניעת אלימות בספורט שזה דבר חשוב מאוד.

לימור לבנת: הנושא השני הוא הגברת השקיפות, למעשה פרסום נוהלי חלוקת התמיכות באינטרנט.

לימור לבנת: לפי החוק הקיים, המועצה להסדר הימורים בספורט חייבת לפרסם ברשומות בתוך שלושה חודשים לאחר תום כל שנת כספים דין וחשבון על ההכנסות, ההוצאות והחלוקה באותה שנה.

לימור לבנת: במסגרת אותו דין וחשבון מתפרסמות גם אמות המידה לתמיכה שקובעת מועצת ההימורים מכוח החוק.

לימור לבנת: בעניין הזה המליצה ועדת זליכה - שעל בסיסה כל הרפורמות עליהן אנחנו מדברים, לרבות הצעת החוק הזאת – על הגברת השקיפות של אמות המידה לחלוקת התמיכות בידי המועצה ושיפור הנגישות שלהן לציבור על ידי הטלת חובה על מועצת ההימורים לפרסם את הדין וחשבון האמור גם באתר האינטרנט של המועצה, בנוסף על הפרסום ברשומות לפי הדין הקיים.

לימור לבנת: על כן, לפי החוק הזה, ברגע שיאושר, תהיה חובה גם לפרסם את זה באתר האינטרנט של מועצת ההימורים.

ג'מאל זחאלקה: אין שקיפות?

לימור לבנת: יש שקיפות.

לימור לבנת: זה מפורסם ברשומות אבל יש כאן הטלת שקיפות נוספת של פרסום באינטרנט.

לימור לבנת: אין עם זה שום בעיה.

לימור לבנת: זה נמצא בחוק הקיים שאנחנו מביאים, אבל אין עם זה שום בעיה.

לימור לבנת: אמרתי, לא אלה הבעיות כאן, אבל כיוון שזה בחוק – אני מציגה את זה כאן היום כי זה מופיע כחלק מהחוק.

לימור לבנת: הנושא השלישי הוא הנושא המרכזי שבו עוסק התיקון לחוק.

לימור לבנת: מדובר בהעברת כספי התמיכה של מועצת ההימורים ישירות לקבוצות הספורט ולמועדוני הספורט בכל הענפים.

לימור לבנת: היום, לפי הדין הקיים, אגודות הספורט, קבוצות הספורט, מועדוני הספורט שזכאים לתמיכת מועצת ההימורים וגם לתמיכת משרד הספורט, רשאים לקבל את התמיכה שלהם דרך איגודי הספורט או דרך מרכזי הספורט.

לימור לבנת: כלומר, מכבי, הפועל, בית"ר, אליצור, עוצמה.

לימור לבנת: על פי תפיסת ועדת זליכה, הם קובעים שההעברה הזאת היא לא יעילה ולא ראויה והכלל לפיו תמיכת המדינה במוסדות ציבור מיועדת לפעילות שמקיימים הגופים האלה ולא לגופים עצמם.

לימור לבנת: הכלל הזה ראוי שיחול גם על תמיכות המועצה, גורמים במועצת ההימורים וגורמים ציבוריים נוספים מאחר שתמיכת מועצת ההימורים מיועדים לפעילות עצמה, לפעילויות הספורט שמבצעות האגודות ולא לארגוני הספורט ולא למרכזי הספורט.

לימור לבנת: לכן ראוי שלא לאפשר העברת כספי התמיכות לאגודות באמצעות העמותות האלה, לרבות כל איגודי הספורט השונים במרכזי הספורט.

לימור לבנת: זאת נקודה חשובה במיוחד והיא נקודה מרכזית ביותר בחקיקה שאני מביאה היום בפני מליאת הוועדה.

לימור לבנת: אלה נקודות שאמרתי במליאת הכנסת.

לימור לבנת: אני מודה באשמה שאני לא שיניתי את דעתי ואני גם לא מתכוונת לשנות אותה בעניין הזה.

לימור לבנת: אני רוצה להדגיש שההצעה הזאת או הדרישה הזאת היא לא חשדה.

לימור לבנת: נמצא אתנו אריה מליניאק שלפני עשרים שנה, אם אינני טועה, עמד בראש ועדה ציבורית שהעמידה בדיוק את אותה תביעה, להעביר את הכספים ישירות לקבוצות ולא דרך המרכזים.

לימור לבנת: לאחר מכן, אם אני לא טועה, הייתה עוד ועדה, ועדת סטרשנוב, ואם אני לא טועה עוד ועדה, ועדת השופט דב לוין, שהעמידה את אותה דרישה ממש.

לימור לבנת: אנחנו באים היום לראשונה כאן עם הצעת תיקון לחוק מאז שהדברים כאמור התחילו כבר לפני שנים ארוכות מאוד.

לימור לבנת: אני מניחה שמליניאק ישמח אחר כך להביא את דברו ולומר את דבריו גם בעניין הזה.

לימור לבנת: ועדת זליכה החרתה והחזיקה אחרי קודמיה שאמרו את אותם דברים ממש.

לימור לבנת: למען המינהל התקין, למען השקיפות ולמען הבטחת טוהר המידות, הכוונה היא שכספי התמיכה וכספי הציבור יגיעו נטו לספורט ולא לשום דבר אחר דבר שיאפשר לקבוצות בכל ענפי הספורט לדעת מראש את גובה כספי התמיכה המגיעים להם.

לימור לבנת: אני רוצה להדגיש שיש קבוצות שלא יודעות – יש כאלה שיודעות אבל יש כאלה שלא יודעות בכלל – כמה כסף מגיע להן מהטוטו משום שהטוטו מודיע למרכזים כמה כסף מגיע לכל קבוצה, הקבוצות סומכות על המרכזים אבל לא תמיד המרכזים אכן באמת אומרים לקבוצות כמה כסף מגיע להן.

לימור לבנת: יש אומרים ויש שלא אומרים, יש קבוצות שמקבלות מקדמות ויש כאלה שלא מקבלות מקדמות.

לימור לבנת: ברצותו של המרכז, הוא יגיד, וברצותו – הוא לא יגיד.

לימור לבנת: ברצותו, ייתן, וברצותו – לא ייתן.

לימור לבנת: אני יודעת שיש היום קבוצות שאומרות שהן רוצות לקבל את התקציב מהמרכז, אני ערה לזה ואני יודעת זאת.

לימור לבנת: הן אומרות שהמרכז דואג להן והוא האבא שלהן, הוא דואג להן לביטוחים, הוא דואג להן לרכישת ציוד, הוא דואג להן לייעוץ משפטי.

לימור לבנת: אני מכירה את הקבוצות שאומרות את זה.

לימור לבנת: אני מכירה קבוצות שאומרות את ההפך הגמור ואני מדברת על קבוצות קטנות ולא על הגדולות כי הגדולות פחות מעלות בעיות אם בכלל.

לימור לבנת: אני מכירה גם את הקבוצות הקטנות שאומרות את זה.

לימור לבנת: אני מכירה גם את המרכזים שמנסים להלך אימים על הקבוצות, שמחזיקים אותן כבני ערובה, שאומרים להן שהן יתרסקו, שהקבוצות הקטנות יתרסקו, בפריפריה לא יישארו בכלל קבוצות, לא יהיה מי שידאג להן.

לימור לבנת: את זה הם אומרים, דרך אגב, לקבוצות מאחור כי בפומבי אומרים משהו אחר.

לימור לבנת: אני רוצה להזכיר עוד דבר.

לימור לבנת: בדוח זליכה הייתה המלצה, כמו בדוחות קודמים, לבטל בכלל את ארבעת האחוזים של המרכזים כי המרכזים מקבלים ארבעה אחוזים מרווחי מועצת ההימורים בלי קשר לחוק הזה עכשיו.

לימור לבנת: בכל שנה, ארבעה אחוזים מרווחי מועצת ההימורים וזה מסתכם, לכל המרכזים, בכ-16 מיליון שקלים לשנה.

לימור לבנת: אם תרצו, מועצת ההימורים תיתן אחר כך פירוט.

לימור לבנת: זה לא קשור בכלל לחוק הזה.

לימור לבנת: 16 מיליון שקלים לשנה לכל המרכזים.

לימור לבנת: בכסף הזה המרכזים אמורים לטפל, בחמישים אחוזים מהסכום הזה, בקבוצות חובבים ויתר הכסף אמור לשמש אותם כדי לתת שירות לקבוצות כמו ניהול, דמי ניהול, אינני יודעת איך לקרוא לזה אבל לתת שירות לקבוצות.

לימור לבנת: עכשיו, כאשר הבאתי את החוק הזה, אמרו המרכזים – אמרו את זה גם לי בהתחלה ובוודאי לקבוצות – שלא יוכלו יותר לדאוג לקבוצות לביטוחים, לא יוכלו יותר לדאוג להן לרכוש ציוד, לא יוכלו יותר לדאוג להן לייעוץ משפטי ולכל יתר העניינים.

לימור לבנת: לא תוכלו לדאוג?

לימור לבנת: איך לא תוכלו לדאוג?

לימור לבנת: אז בשביל מה ארבעת האחוזים?

לימור לבנת: למה אתם מקבלים ארבעה אחוזים?

לימור לבנת: נניח ששני אחוזים מתוכם הם לטיפול בחובבים, אבל למה הולכים שני האחוזים הנותרים?

לימור לבנת: האם לא כדי שתדאגו לקבוצות שלכם?

לימור לבנת: לזה בדיוק.

לימור לבנת: אמרו, לא, לא, לא התכוונו שלא נדאג, נדאג להן.

לימור לבנת: אני אקרא לכם מתוך מכתב שנשלח בשמי ובשם מר יורם אורנשטיין, מנכ"ל מרכז הפועל, ומר עודד נחמן, סמנכ"ל מרכז הפועל: מזמינים אותך להשתתף בכנס חשוב ביום חמישי הקרוב בכפר המכבייה – זה כבר היה – ב-7 בנובמבר ואז איזה דברים איומים ונוראים יקרו כתוצאה מהצעת החוק, כולם יתרסקו ו"במקרה הזה אישור החוק יביא למצב של פירוק כמעט רוב אגודות הספורט במגזר הערבי וזאת בהיעדר תמיכת מרכזי הספורט מאחר ומרכז הספורט יפסיק להיות מחויב יותר לאגודות מבחינת תמיכה, ליווי, הדרכה ובכלל".

לימור לבנת: כך מאיימים על הקבוצות הקטנות.

לימור לבנת: כך מאיימים על הקבוצות ובמקרה הזה אלה הקבוצות במגזר הערבי.

לימור לבנת: זה בשמי, בשם מר יורם אורנשטיין ומר עודד נחמן.

לימור לבנת: כך מאיימים עליהם.

לימור לבנת: בדיוק כך.

לימור לבנת: שמרכז הפועל יפסיק ללוות אותם.

לימור לבנת: סליחה, אני הודעתי שלמרות שבדוח זליכה יש המלצה לבטל את ארבעת האחוזים, אני אמרתי שאני כרגע לא מבטלת את ארבעת האחוזים ולא נוגעת בהם.

לימור לבנת: אז איך אפשר לבוא ולהגיד שאנחנו נפסיק לטפל בקבוצות שלנו?

לימור לבנת: שלא ניתן להן ביטוחים?

לימור לבנת: שלא נדאג להן?

לימור לבנת: אני שואלת שאלה.

לימור לבנת: אגב, חבר הכנסת עיסאווי הודיע שהוא מניח הצעת חוק לבטל בכלל את ארבעת האחוזים.

עיסאווי פריג': כבר הנחתי אותה היום.

לימור לבנת: לבטל בכלל את ארבעת האחוזים.

לימור לבנת: אני אמרתי שאני לא אגע בזה עכשיו אבל חבר הכנסת עיסאווי אמר שהוא יניח את הצעת החוק.

לימור לבנת: אני שואלת, אני באמת רוצה לשאול כאן שאלה.

לימור לבנת: אם באמת אתם, כמו שראיתי כאן עכשיו במצגת שנאור גלילי אמר שאתם רוצים להציג – חבר הכנסת פייגלין, אם אתה יכול להישאר ולשמוע את דבריי.

משה זלמן פייגלין: אני הולך לישיבת ועדת הפנים.

משה זלמן פייגלין: אני יכול לומר לפרוטוקול שאני לחלוטין תומך בהצעת החוק.

לימור לבנת: תודה.

עמרם מצנע: זה עוד לפני ששמעת את כל הצדדים?

לימור לבנת: הוא שמע אותי.

עמרם מצנע: הוא שמע אותך, אבל לא שמע את הצדדים.

לימור לבנת: יש לו עמדה.

לימור לבנת: אני רוצה לשאול, אם כמו שיש כאן במצגת שנאור גלילי אמר שהיא מצגת של המרכזים, מצגת שרוצים להציג אותה - - -

נאור גלילי: קיבלנו אישור לכך.

לימור לבנת: אין לי טענה.

לימור לבנת: אני לא מדברת על פרוצדורה אלא על מהות.

לימור לבנת: השאלה שלי לא הייתה לצורכי פרוצדורה.

לימור לבנת: אני לא אחראית על הפרוצדורה.

לימור לבנת: השאלה שלי הייתה לעניין המהות ולכן עניין אותי לדעת מי הציג אותה.

לימור לבנת: כותבים כאן: "המועדונים מקבלים את ההקצבות מהמרכזים אחת לחודש, בראשית החודש, בשקיפות מלאה ללא גביית תקורה".

לימור לבנת: יש כאן שאלה.

לימור לבנת: באמת, צריך אדם לשאול את עצמו למה המרכזים כל כך מתנגדים?

לימור לבנת: כל כך נלחמים?

לימור לבנת: כל כך נאבקים?

לימור לבנת: שוכרים לוביסטים על חשבון הספורט, שוכרים יחצ"נים וכל העיתונאים, כולם, לוחצים, הולכים לחברי כנסת, מאחד לשני.

לימור לבנת: זה מסתורי.

לימור לבנת: באמת.

לימור לבנת: זאת שאלה.

לימור לבנת: למה?

לימור לבנת: אם באמת לא חותכים קופונים – זאת מילה אחרת לא גובים תקורות – מעבירים תוך 72 שעות, זאת אומרת שהכסף אפילו לא חונה אצלכם – הוא חונה 72 שעות ותו לא – אז למה?

לימור לבנת: עושים כנס חירום בכפר המכבייה, שולחים הזמנה לכל הקבוצות, מביאים לכאן עשרות קבוצות.

לימור לבנת: יש כאן באמת שאלה למה ההתנגדות הזאת לחוק?

לימור לבנת: השאלה הזאת די מסתורית.

לימור לבנת: כל אחד צריך לשאול את עצמו מה הסיפור כאן.

לימור לבנת: אומרים שיש כאן מאבק הרו וצריך להעריך אותו.

לימור לבנת: אני רוצה לספר למי שלא יודע למה.

לימור לבנת: יש כאן נציגים של קבוצות הפועל?

יואב קובי: כן.

לימור לבנת: האם אתם יודעים שעל כל מה שמעביר לכם מרכז הפועל, שמקבל מהטוטו כסף עבורכם – כי הרי לפי מה שכתוב במצגת כאן, הטוטו מעביר את הכסף, הכסף תוך 72 שעות עובר לקבוצה שלך.

לימור לבנת: מאיפה אתה?

יואב קובי: הפועל חדרה.

לימור לבנת: מעביר לפועל חדרה.

לימור לבנת: בכדורגל?

יואב קובי: בכדורגל.

לימור לבנת: מעביר לפועל חדרה בכדורגל תוך 72 שעות בלי תקורה.

לימור לבנת: כך כתוב.

לימור לבנת: האם אתה יודע שעל כל מאה שקלים הפועל משאיר אצלו, גוזר קופון של שלושה וחצי אחוזים דמי טיפול?

לימור לבנת: ידעת על זה?

יואב קובי: כן.

לימור לבנת: יפה.

לימור לבנת: כל קבוצות הפועל יודעות את זה?

קריאה: כן.

קריאה: כולנו יודעים.

קריאה: ומסכימות.

קריאה: אנחנו יודעים וגם מסכימים.

עמרם מצנע: השרה לבנת, אין צורך לשאול.

עמרם מצנע: הם ייתנו לך תשובות בהמשך.

עמרם מצנע: אני מוכרח לומר שהמרכזים אינם אויב.

עמרם מצנע: את מציגה את זה כך.

עמרם מצנע: לא, אני לא רוצה מחיאות כפיים.

עמרם מצנע: לא ביקשתי מחיאות כפיים.

עמרם מצנע: חברים, יש כאן הצעת חוק לגיטימית והשרה הממונה על הספורט מציגה אותה.

עמרם מצנע: אני לא חושב שצריך בהזדמנות זו גם לראות במרכזים כאויבים.

עמרם מצנע: יש הצעת חוק שמנסה לייעל, אני מניח, את המציאות בה כולנו חיים ולייעל את הספורט ובואו נציג אותה בצורה מכובדת ומסודרת ונשמע את כל הצדדים.

עמרם מצנע: בבקשה.

לימור לבנת: תודה.

לימור לבנת: אני רוצה להבהיר כאן, כי אני לא יודעת אם יודעים ומסכימים אבל אני לא בטוחה שחברי הכנסת יודעים, ולתת כאן איזשהו נתון.

לימור לבנת: על פי דוחות רואי חשבון בשנת 2011 מרכז הפועל קיבל שישה וחצי מיליון שקלים.

לימור לבנת: הוא העביר קודם כל עבור הקבוצות בכל הענפים 37 מיליון שקלים והוא קיבל שישה וחצי מיליון שקלים בגין אותם ארבעה אחוזים מפורסמים.

לימור לבנת: הוא השאיר אצלו מיליון ו-300 אלף שקלים בגין אותם שלושה וחצי אחוזים דמי טיפול.

לימור לבנת: אלה מיליון ו-300 אלף שקלים שיכולים ללכת - ברגע שהם יעברו ישירות מהטוטו לקבוצות - ישר לקבוצות, לספורט נטו בלי להישאר במרכז.

לימור לבנת: בשנת 2012 – אנחנו מדברים כבר על שמונה מיליון ו-400 אלף שקלים שזה ארבעה אחוזים, ומיליון וחצי שקלים שנשארו כקופון במרכז הפועל.

לימור לבנת: זה שכתוב כאן שלא לוקחים תקורות.

לימור לבנת: לוקחים תקורות.

לימור לבנת: הפועל, לא מכבי.

לימור לבנת: שלושה וחצי אחוזים, לוקחים תקורות נאור גלילי.

לימור לבנת: לא אתם, אמרתי.

לימור לבנת: אמרתי הפועל והדגשתי זאת.

לימור לבנת: שלושה וחצי אחוזים מהכסף שמעבירים נשארים.

לימור לבנת: מיליון וחצי ועוד מיליון ו-400 אלף ועוד מיליון ו-300 אלף שקלים.

לימור לבנת: תעשו חישוב ותגיעו למסקנה שבשבע-שמונה השנים האחרונות – גרוסו מודו – עשרה מיליון שקלים בערך נשארו במרכז הפועל במקום לעבור לקבוצות, לספורט, לספורטאים.

לימור לבנת: למה?

לימור לבנת: האם זה הגיוני?

קריאה: זה לא מדויק.

לימור לבנת: אני אומרת שאם מישהו היה צריך עוד נימוק אחד, אחד בלבד, למה הכסף צריך לעבור ישירות מהטוטו אל הקבוצות ללא דמי חניה, ללא תשלום של דמי חניה או בלי שיחתכו קופון, זה הדבר הנוסף.

לימור לבנת: הוא לא היחידי בעיני, אבל הוא הדבר הנוסף והוא הנימוק המכריע למה הכסף צריך לבוא ישירות לקבוצה.

לימור לבנת: עכשיו באים ואומרים מה יהיה, מי יטפל ואיך יטפל.

לימור לבנת: ראשית, אני חוזרת ואומרת את מה שאמרתי בתחילת דבריי ואין לי שום דבר נגד המרכזים.

לימור לבנת: חלק מהם הם ידידים או היו ידידים טובים שלי, אבל היום הם כבר פחות ידידים שלי, הם כבר לא כל כך אוהבים אותי, אבל מה אני יכולה לעשות?

לימור לבנת: חלקם באמת היו ידידים מאוד טובים שלי, גם בהפועל, גם במכבי וגם במקומות אחרים.

לימור לבנת: באמת, אני אומרת את זה בשיא הכנות.

לימור לבנת: אני עבדתי אתם בשיתוף פעולה מלא.

לימור לבנת: אף אחד כאן לא אויב ואני לא רואה בהם אויבים, ולכן גם אמרתי שאני לא אגע בארבעת האחוזים ואמרתי זאת בצורה מפורשת.

לימור לבנת: מי שהכריז כאן מלחמה, זאת לא עני אלא אלה הם.

לימור לבנת: אני לא חלמתי אפילו שתהיה רבע התנגדות להצעת החוק הזאת שנועדה לפשט הליכים ולאפשר להעביר כספים ישירות לקבוצות בלי שבדרך הם יצטרכו לחנות היכן שהוא.

לימור לבנת: אני אומרת שוב שכל אחד צריך לשאול את עצמו למה המלחמה הזאת הכול כך גדולה.

לימור לבנת: כאשר חוזרים להתחלה ושואלים מה הם יעשו, מי יטפל להם בביטוח?

לימור לבנת: אני עונה: המרכזים.

לימור לבנת: מרכז הפועל, מרכז מכבי, מרכז עוצמה, מרכז אליצור, מרכז בית"ר – אגב, בלי תקורות – אותם מרכזים שטיפלו בזה עד היום, אבל הם רוצים להגיד משהו אחר?

לימור לבנת: פתרון אחר?

לימור לבנת: יש גם פתרונות אחרים.

לימור לבנת: מדוע שהחברה למשק וכלכלה של מרכז השלטון המקומי למשל לא תטפל בזה?

לימור לבנת: זאת בעיה?

לימור לבנת: היא תהיה מוכנה.

לימור לבנת: הם עושים דברים כאלה בלי סוף ואין שום בעיה לגבי מי שיטפל בזה.

לימור לבנת: זאת לא שאלה.

לימור לבנת: דבר אחד אני מסכימה.

לימור לבנת: הקבוצות הקטנות - באמת בחלק גדול מהן, רובן ככולן או כולן או רובן בכלל - קשה להן לעשות את העבודה הזאת בעצמן לעצמן והן צריכות שיהיה מי שיעסוק בזה ויטפל בזה.

לימור לבנת: זה בסדר גמור.

לימור לבנת: זאת טענה נכונה ואני מקבלת אותה.

לימור לבנת: אני לא כופרת בה לרגע אחד ומעולם לא אמרתי שאני כופרת בה, אלא שזה לא צריך להיות על ידי העברת הכספים ישירות מהטוטו אליהם.

לימור לבנת: לפני שאני מסיימת, עוד דבר אחד נוסף, ברשותך אדוני היושב ראש.

לימור לבנת: יש לי כאן ביקורת בגופים מתוקצבים לשנת 2009-2010.

לימור לבנת: מועצת ההימורים לא עושה ביקורת בכל שנה, ביקורת עומק, ולכן יש לי כאן את הביקורת של שנת 2009-2010.

לימור לבנת: גם מרכז הפועל וגם מרכז מכבי.

לימור לבנת: אני פותחת באופן אקראי לחלוטין.

לימור לבנת: בספרי מרכז הספורט, אין כאן שם, אבל הכול ישנו ואני יכולה להשאיר אם תרצה.

לימור לבנת: נכון ליום 31 בדצמבר 2010.

לימור לבנת: אני מוכנה אפילו להקריא כאן שמות.

לימור לבנת: הפועל מטה אשר הינה ביתרת זכות של 179,779 שקלים.

לימור לבנת: סך של 77,154 שקלים מהיתרה הינו תקציב שהתקבל ממועצת ההימורים והיה צריך להיות מועבר לאגודה.

לימור לבנת: לא הועבר.

לימור לבנת: היה צריך להיות מועבר ולא הועבר.

לימור לבנת: יש כאן רשימה שלמה מפה ועד להודעה חדשה, ואגב, גם למכבי ולא רק הפועל.

לימור לבנת: בספרי מרכז הספורט, נכון ליום 31 בדצמבר 2010, הפועל בני לוד הינה ביתרת זכות של 118,311 שקלים, סך של 35,430 שקלים מהיתרה הינו תקציב שהתקבל מהמועצה והיה צריך להיות מועבר לאגודה.

לימור לבנת: ועוד כהנה וכהנה.

לימור לבנת: זאת שאלה שכל אחד צריך לשאול את עצמו, האם באמת הקבוצות יודעות – חלקן יודעות, אמרתי, אבל יש שיודעות ויש אינן יודעות.

לימור לבנת: בחדר ברגע זה יושבים גם אנשים שמייצגים קבוצות שלא יודעות.

לימור לבנת: לא כולן, בניגוד להנהון שנשמע כאן או משהו שיכול להטעות את העין, אני אומרת לך אדוני היושב ראש שיש כאן גם כאלה שאינם יודעים.

קריאה: שתגיד איזו קבוצה לא יודעת.

קריאה: קבוצה אחת.

קריאה: תני דוגמה.

עמרם מצנע: סלח לי, תהיה לך הזדמנות לומר את מה שאתה רוצה.

לימור לבנת: אני מניחה שתהיה הזדמנות גם לקבוצות שלא יודעות.

לימור לבנת: כמובן שיש כאלה שלא כל כך היה נוח להן להגיע לכאן עת יושבים כאן ראשי המרכזים.

לימור לבנת: נמצא כאן רואה חשבון נג'אח מנצרת שבכל זאת העז לבוא לכאן לומר את דברו, ואני מניחה שהוא יאמר את דברו והוא יאמר הפוך מהרוח הכללית של מי שבאו לכאן בהמוניהם יאמרו.

לימור לבנת: זאת שאלה מאוד גדולה כי איך יכול להיות שקבוצה שהועבר בגינה כסף ב-31 לדצמבר, הכסף שהטוטו העביר בגינה למרכז, חלקו לא עבר אליה.

לימור לבנת: השאלה היא מדוע הוא לא עבר ושנית, האם היא בכלל יודעת שמגיע לה עוד כסף שלא עבר מהמרכז?

לימור לבנת: כל השאלות האלה לא רק מעלות תהיות אלא הן אלה שמחייבות, ממש מחייבות, את אישורה של הצעת החוק שאני מביאה היום בפניכם.

לימור לבנת: תודה רבה.

עמרם מצנע: את רוצה שעוד מישהו מהמשרד יתייחס?

לימור לבנת: לא.

לימור לבנת: אין צורך.

מוחמד ברכה: המצב הקיים, כפי שאמרה השרה, אומר שהקבוצות רשאיות לקבל דרך המרכזים.

מוחמד ברכה: רשאיות.

מוחמד ברכה: אבל היא לא אמרה את הצד השני שהן גם רשאיות לקבל ישירות.

מוחמד ברכה: מה הטעם בהצעת החוק אם שתי האפשרויות קיימות על השולחן?

עמרם מצנע: זאת לא שאלה אינפורמטיבית.

עמרם מצנע: זאת שאלת מדיניות.

עמרם מצנע: אנחנו נעסוק בזה.

מוחמד ברכה: היא רוצה לבטל את האופציה, דבר שיש לו השלכות רבות.

עמרם מצנע: השאלה שלך היא טובה.

עיסאווי פריג': אתה הדובר החדש של השרה?

עמרם מצנע: אנחנו נשמע את עמדתך בסבלנות.

עמרם מצנע: מועצת ההימורים.

צחי פישביין: כבוד היושב ראש, כבוד השרה, חברים.

צחי פישביין: אני מקשיב להלך הרוח ואת האמת לומר לכם, אני לא מבין למה יש התנגדות.

צחי פישביין: אני מחפש את הסיבה ולא מצליח להבין.

צחי פישביין: התגלגל אלי הדף הזה עם המצגת, ואני בהשכלתי רואה חשבון ואני קורא את זה ולא מבין כמה קבוצה צריכה לקבל, עם כל הכבוד לך.

צחי פישביין: אני לא מבין.

צחי פישביין: לא כתוב כאן.

צחי פישביין: אף קבוצה לא יודעת מראש - לא בדיעבד אחרי כן כאשר עושים חשבון הנהלת חשבונות – כמה מגיע לה בגין השנה.

צחי פישביין: לא כמה היא קיבלה, זאת בוכלטריה, זאת הנהלת חשבונות פשוטה, אלא כמה מגיע לה.

צחי פישביין: יש גוף אחד שקוראים לו הטוטו – וזה לא אנחנו אמרנו אלא ועדה חיצונית החליטה על פי נוסחאות מסוימות – והוא עושה חישוב ובינואר הוא מעביר למרכזים כמה תמורה מקבלת כל קבוצה בשנת 2013, 2012, 2014, כל שנה.

צחי פישביין: זאת לא הערכה אלא זאת התחייבות ואם בסוף שנה יש עוד הפרשים, אנחנו מודיעים כמה הפרשים יש, אבל זה רק בסוף שנה, בשנה שאחרי, וזה רק לטובה.

צחי פישביין: אני לא מכיר עסק – ובעיני קבוצה היא עסק – שיודע להתנהל בלי תקציב ידוע מראש.

עמרם מצנע: אני מוכרח לשאול אותך מי מונע בעדך לפרסם ברבים את הטבלה שמראה כמה צריכה לקבל כל קבוצה?

צחי פישביין: שאלה טובה.

צחי פישביין: אף אחד לא מונע מהטוטו והטוטו יפרסם.

קריאה: יפרסם.

קריאה: למה לא פרסמת עד עכשיו?

צחי פישביין: אנחנו העברנו עד היום את כל המידע לגבי כמה כל קבוצה צריכה לקבל כי אחרת, איך אתם מקבלים כסף?

צחי פישביין: כל המידע עובר למרכזים.

עמרם מצנע: למה לא לקבוצות?

צחי פישביין: אני אענה.

צחי פישביין: כל המידע עובר למרכזים והמרכזים היו החוליה המקשרת עם הקבוצות.

צחי פישביין: כדי שנעביר את זה ישירות לקבוצות, צריך את המידע למי לשלוח, איך לשלוח ומתי לשלוח.

צחי פישביין: אין לנו את הקשר הישיר.

קריאה: עכשיו יהיה יותר מסובך.

עמרם מצנע: אני אצטרך להוציא את מי שמפריע.

צחי פישביין: לטוטו לארגן קשר ישיר, להעביר כסף, זה דבר קל, זה דבר פשוט, זה דבר אדמיניסטרטיבי ולא צריך בשביל זה להיות איינשטיין ולא רואה חשבון דגול.

צחי פישביין: קל לעשות את זה וניתן לעשות את זה.

קריאה: אתה יודע כמה שגיאות הם עושים בהעברות?

מוחמד ברכה: יש קבוצות שביקשו לקבל ישירות?

עמרם מצנע: חבר הכנסת ברכה, תן לו לסיים.

צחי פישביין: אני כטוטו לא רק שאני רוצה להעביר ישירות אלא אני גם רוצה להיטיב עם הקבוצות כי אני רוצה להעביר לא בדיעבד אלא אני רוצה להעביר מראש.

צחי פישביין: אני יודע שקבוצה אמורה לקבל מאה אלף שקלים בשנה, אני אעביר לה 25 אלף שקלים כל רבעון מראש במשך ארבע פעמים בשנה.

צחי פישביין: לא צריך להעביר כל חודש.

צחי פישביין: הקבוצות יודעות לנהל את הנהלת החשבונות שלהן ואת הכסף שלהן בבנק.

צחי פישביין: אני שואל את עצמי ושואל את האנשים כאן מה מפריע ומה לא טוב בזה שאני מעביר מראש?

צחי פישביין: המידע ידוע, אין אגורה אחת שהולכת לאיבוד, אין קומישן בדרך או עמלות או קופונים, תקראו לזה איך שאתם רוצים, ויש שקיפות מלאה.

צחי פישביין: יש מישהו אחד שיכול להסביר מה לא טוב בזה?

קריאה: אני יכול להסביר.

עמרם מצנע: לא.

עמרם מצנע: בלי סימני שאלה בסוף המשפטים.

עמרם מצנע: ברור לך שהם יקבלו זכות לדבר.

צחי פישביין: מבלבלים כאן את הכסף של ארבעת האחוזים שיש לו תפקיד ומקבלים הרבה מאוד כסף.

צחי פישביין: ארבעת האחוזים האלה הם הרבה מאוד כסף שיש לו תפקיד תמיכה בקבוצות.

צחי פישביין: אין שם חוקים שאני יודע.

צחי פישביין: לנו יש חוק להעביר תקצוב לקבוצה, אבל בארבעת האחוזים המרכז עושה לפי שיקול דעתו.

לימור לבנת: חמישים אחוזים לפחות הם מעבירים.

צחי פישביין: אין הגדרה ברורה כמה כל אחד מקבל מראש וזה הסבר אחר שהם יסבירו ואני לא נכנס לזה כרע כי זה לא הנושא.

צחי פישביין: לכן אני אומר שהצעת החוק היא מאוד פשוטה, מאוד שקופה, מאוד נכונה וזאת הדרך היחידה לשקיפות בין הטוטו לקבוצות.

עמרם מצנע: תודה רבה.

עמרם מצנע: מוחמד ברכה, בבקשה.

מוחמד ברכה: אדוני היושב ראש, גברתי השרה.

מוחמד ברכה: אני חושב שהצעת החוק הזאת מיותרת ואני באמת רוצה לשאול מה עומד מאחוריה.

קריאה: מניעים פוליטיים.

מוחמד ברכה: אני חושב שצריך להסביר לקהל איך מתנהלת ישיבת ועדת הכנסת.

מוחמד ברכה: חברי כנסת יכולים לקרוא קריאות ביניים אבל אורחים לא יכולים לעשות זאת.

מוחמד ברכה: הם יכולים להרים את היד ולבקש מהיושב ראש את רשות הדיבור.

מוחמד ברכה: אני מתנצל על שאני אומר זאת.

מוחמד ברכה: אני חושב שהצעת החוק הזאת היא מיותרת כי המצב הקיים מאפשר לקבוצות גם לקבל דרך המרכזים וגם לקבל ישירות.

מוחמד ברכה: אני תוהה ביני לבין עצמי מה עומד מאחורי הצעת החוק, האם יש שיקולים זרים שאינם נוגעים לספורט שהם אלה שמנחים את מציעי הצעת החוק או את משרד התרבות והספורט?

מוחמד ברכה: קבוצה, אם אתם משכנעים אותה לקבל ישירות, היא יכולה לקבל ישירות.

מוחמד ברכה: צחי אמר נכון, הצעת החוק היא שקופה.

מוחמד ברכה: נכון, היא שקופה אבל היא לא נכונה.

מוחמד ברכה: היא לא נכונה כי היא מייצרת מסלול אחד ויחיד כדי לקבל את התקצוב ומבטלת את המצב הקיים.

מוחמד ברכה: לא שאני חסיד מרכזי הספורט, שלא תבינו אותי לא נכון, אבל אני חושב שיש קבוצות קטנות שנעזרות בשירותים של המרכזים וזה יכול לחפות על כל מיני דברים.

מוחמד ברכה: יכול להיות שמכבי תל אביב כדורסל אינה צריכה את זה, ואגב, אני חושב שהם בכלל לא צריכים את התקציב שלכם אבל אני חושב שזה חשוב לקבוצות הקטנות.

מוחמד ברכה: הנקודה הנוספת היא ביצוע החוק אם יאושר.

מוחמד ברכה: גברתי השרה, מה הוא מחייב?

מוחמד ברכה: האם זה נכון שהוא מחייב הוספת משרות רבות, כעשרים משרות, על מנת לקיים אותו?

מוחמד ברכה: מאיפה יילקח הכסף הזה והאם זה יהיה שוב על חשבון הקבוצות?

צחי פישביין: לא.

צחי פישביין: מהטוטו שתי משרות.

מוחמד ברכה: אני שואל שאלה ספציפית.

צחי פישביין: אני עונה.

צחי פישביין: אני נותן תשובה עניינית.

צחי פישביין: שתי משרות בטוטו על חשבון הטוטו.

קריאה: מה זה על חשבון הטוטו?

צחי פישביין: לא יורד מההקצבות.

צחי פישביין: תשאל כמה משרות יש במרכזים כדי לנהל את זה.

עמרם מצנע: צחי, רציתי לשאול אותך כמה שאלות.

עמרם מצנע: האם יש קבוצות שמממשות את זכותן לקבל ישירות?

צחי פישביין: אני מניח שכן.

קריאה: שייתנו תשובה.

עמרם מצנע: אני שואל האם יש קבוצות שמממשות את זכותן לקבל ישירות מהטוטו.

איציק לארי: כעשרה אחוזים מהקבוצות מבקשות לקבל באופן ישיר את הכסף ואכן הן מקבלות.

עמרם מצנע: שאלה שנייה.

עמרם מצנע: כשאתם עורכים ביקורת ומגלים שמרכז כלשהו לא העביר את הכסף, מה אתם עושים?

עמרם מצנע: מה האמצעים שיש בידיכם נגד המרכז הזה?

איציק לארי: זה מגיע לוועדת הביקורת של הטוטו ולדירקטוריון.

איציק לארי: יש מספר סנקציות.

איציק לארי: זה יכול להיות מקנס כספי, השעיה כספית ועד לבקשה לתיקון ליקויים, תלוי בחומרת הליקוי שהתגלה.

עמרם מצנע: האם יש מקרים שבאמת הכספים לא מועברים עד סוף השנה?

איציק לארי: במרכזים עצמם?

עמרם מצנע: מהמרכזים לקבוצות.

צחי פישביין: זה דוח הביקורת.

עמרם מצנע: כן, אבל בסוף שנת התקציב, האם יש מקרים כאלה?

עמרם מצנע: אם יש, האם אתה יכול לתת לנו דוגמה למה זה קורה?

איציק לארי: אני לא יכול לדעת.

איציק לארי: זאת התחשבנות של המרכזים עם הקבוצות.

איציק לארי: אני יכול לדעת רק כאשר אנחנו עורכים ביקורת.

איציק לארי: בביקורות שערכנו בעבר, גילינו את זה.

איציק לארי: גילינו שכספים מסוימים שהיו מיועדים לקבוצות, לא עברו.

עמרם מצנע: שאלה נוספת.

עמרם מצנע: למה אתם לא מפרסמים באינטרנט ביום שאתם קובעים על פי הקריטריונים כמה כל קבוצה מקבלת?

עמרם מצנע: כל ה-2,800 קבוצות, כמו הדוח השנתי שלכם שהוא מאוד מכובד ומאוד יפה עד השקל האחרון.

עמרם מצנע: למה זה לא מפורסם?

עמרם מצנע: למה יש בכלל שאלה אם קבוצה יודעת או לא יודעת כמה היא מקבלת?

איציק לארי: אנחנו מפרסמים את כל אמות המידה באתר האינטרנט.

עמרם מצנע: לא אמות המידה.

עמרם מצנע: את הכסף.

איציק לארי: את כל הסכום שכל איגוד מקבל?

עמרם מצנע: לא איגוד.

עמרם מצנע: קבוצה.

קריאה: הם לא יכולים לפרסם כי הם מקבלים את הכסף לשיעורין והסכום החודשי משתנה.

עמרם מצנע: לא דיברתי על סכום חודשי.

עמרם מצנע: אני רוצה להבין את העניין הזה.

עמרם מצנע: הלא אתם יושבים על הנוסחאות וקובעים כמה כל קבוצה מקבלת לשנה.

עמרם מצנע: אני לא מדבר על חודש, לא קדימה ולא אחורה אלא לשנה.

עמרם מצנע: למה לא מפרסמים את זה?

איציק לארי: כרגע אני לא זוכר אם מפרסמים אבל ההערה תילקח לתשומת לב.

עמרם מצנע: חבר הכנסת עיסאווי פריג'.

עיסאווי פריג': שאלה מורכבת לאיציק.

עיסאווי פריג': האם אתם מחייבים אישור ניהול תקין מכל הקבוצות ואתם רואים את זה באופן אישי?

עיסאווי פריג': גילוי נאות, חברים, אני הייתי יושב ראש קבוצת כפר קאסם במשך חמש שנים עד לבחירתי לכנסת.

עיסאווי פריג': אני בא מתוך כל מה שמוצג כאן ויש לי את כל התהליך בראש.

עיסאווי פריג': אני יודע מה אני שואל.

עיסאווי פריג': אתם בטוטו רואים אישור ניהול תקין של כל הקבוצות?

איציק לארי: כן.

איציק לארי: ללא אישור ניהול תקין המרכז לא מקבל כסף עבור הקבוצה.

עיסאווי פריג': אתם רואים את האישור?

צחי פישביין: הוא אמר לך כן.

עיסאווי פריג': איציק, אתם רואים את אישור ניהול תקין של כל הקבוצות שמקבלות את ההקצבות?

איציק לארי: כן.

עיסאווי פריג': בביקורת.

איציק לארי: לא בביקורת.

איציק לארי: בלי אישור ניהול תקין, קבוצה לא יכולה לקבל כסף.

עיסאווי פריג': אתם בטוטו, לפני שמעבירים למרכזים, רואים את האישורים על ניהול תקין?

קריאה: הוא אמר כן.

איציק לארי: כן.

עמרם מצנע: חבר הכנסת אחמד טיבי.

אחמד טיבי: תודה אדוני.

אחמד טיבי: אני רוצה להתייחס למשפט אחד ולהסכים עם דברי השרה שאמרה שהיא מסכימה שהקבוצות הקטנות נפגעות או שהיא מבינה את ההתנגדות של הקבוצות הקטנות, שזה הכלי המקל עליהן.

לימור לבנת: זה לא אמרתי.

אחמד טיבי: כך הובן.

אחמד טיבי: גילית אפתיה לקבוצות.

לימור לבנת: לא.

לימור לבנת: לא אמרתי שאני מבינה את ההתנגדות.

עמרם מצנע: חבר הכנסת טיבי, אתה לא מסכים לדבריה.

אחמד טיבי: אני לא מסכים לכל מה שאמרה השרה.

אחמד טיבי: רציתי לפתוח בגישה חיובית.

לימור לבנת: מה חדש?

אחמד טיבי: עד שאני מסכים לדברי שר כלשהו.

אחמד טיבי: אני מתחיל דווקא בקבוצות הקטנות.

אחמד טיבי: אני נמצא עם הקבוצות האלה בקשר ואלה הקבוצות שמייצגות את הספורט במגזר הערבי, מלבד קבוצות ערביות בליגת העל, סכנין וכדומה.

אחמד טיבי: קבוצות קטנות חייבות, והן אומרות, את הכלי הזה כי זה מקל עליהן את החיים וכל מצב הפוך, מקשה עליהן את החיים.

אחמד טיבי: למרות ששמעתי טון אחר בדברים שלך, אמפתי לעמדה הזאת של הקבוצות הקטנות, אני רוצה לשאול.

אחמד טיבי: מוחמד ברכה התייחס לזה בהתחלה, למצב החוקי כיום שלפיו יש שתי אופציות.

אחמד טיבי: עשרה אחוזים מהקבוצות מנצלות את האופציה הזאת של תשלום ישיר.

אחמד טיבי: האם יש צורך לכפות על תשעים אחוזים מה שעושים עשרה אחוזים?

אחמד טיבי: אני יודע שעשרה אחוזים זה רוב, אבל האם יש צורך לכפות על תשעים אחוזים את העמדה של עשרת האחוזים?

אחמד טיבי: אני חושב שלוגית זה לא תקין.

אחמד טיבי: נשאלת השאלה השנייה והיא למה אין פרסום – ואתה הקשית אדוני היושב ראש – שקוף של כל מה שמקבלת כל קבוצה?

אחמד טיבי: מה שמגיע לכל קבוצה.

אחמד טיבי: לכן אני רוצה לשאול האם יש מצב ששתי קבוצות דומות מבחינת מעמד, ליגה, מקבלות תקציבים שונים?

עיסאווי פריג': כן, יכול להיות.

אחמד טיבי: לא סתם אני שואל.

עיסאווי פריג': תלוי בקבוצות הנוער שלהן, כמה קבוצות נוער יש להן.

אחמד טיבי: אני מדבר על מצב דומה, על נתונים דומים.

עמרם מצנע: לא דומים אלא זהים.

קריאה: בין ישוב לישוב.

אחמד טיבי: אם זה אותו כסף, מה המניעה לפרסם את זה בצורה שקופה ביותר?

אחמד טיבי: אגב, גם כדי שהקבוצות ידעו כמה מגיע להן באמת כי אמרתם שלא כל הקבוצות יודעות.

אחמד טיבי: אגב, אני ער לעובדה שהקבוצות הגדולות, כולל למשל בני סכנין, לא מתנגדות לתיקון הזה אבל למרות קרבתי ואהבתי והליווי שלי את בני סכנין, בני סכנין היא לא כל הקבוצות במגזר הערבי אלא יש קבוצות נוספות.

אחמד טיבי: רוב הקבוצות בישובים הערביים מתנגדות לחוק הזה ולכן צריך להקשיב לצרכים האלה.

אחמד טיבי: אדוני היושב ראש, השאלה היא האם יש פגמים בהתנהלות המרכזים.

אחמד טיבי: הצביעה השרה על פגמים, אבל אפשר לתקן ולאלץ את המרכזים לתקן את הפגמים האלה, אם הם קיימים.

אחמד טיבי: חבר'ה, אתם לא מלאכים ופגמים יש אפילו בעבודה שלי.

אחמד טיבי: אז תירגעו.

לימור לבנת: זה לא יכול להיות.

עמרם מצנע: הוא לא התכוון לכנסת.

אחמד טיבי: אם יש טעויות של המרכזים, אפשר להצביע על הטעויות ולומר להם שיתקנו.

קריאה: היושב ראש אמר שלא התכוונת לטעויות כחבר כנסת.

אחמד טיבי: נכון.

אחמד טיבי: גם ברפואה לא היו לי טעויות.

אחמד טיבי: לכן אדוני היושב ראש, אפשר להבין את רצון השרה לתקן פגמים, אבל פגמים אפשר לתקן לא באמצעות הצעת חוק כוללת ודורסנית שמבטלת את הרצון של תשעים אחוזים מהקבוצות שבאו לכאן כדי לשמור על זכות הבחירה.

עמרם מצנע: נרשמו חברי כנסת אבל אני מציע לשמוע לפחות כמה מהאורחים.

עמרם מצנע: אני מציע לשמוע אותם לפני שחברי הכנסת מביעים את דעתם.

עמרם מצנע: שאלות.

עיסאווי פריג': אני חולק על מה ששמעתי כאן.

עיסאווי פריג': יש לי הרבה סוגיות שאני רוצה שיובהרו לחברי הכנסת ולמי שלא מודע לנושא.

עמרם מצנע: אנחנו נשמע כל דבר שיש לך לומר, אבל אני מציע להסתפק עכשיו בשאלות כדי שנוכל לתת את רשות הדיבור לאנשים שהחוק משפיע עליהם לכאן או לכאן.

עמרם מצנע: גילה גמליאל, בבקשה.

גילה גמליאל: קראתי את הצעת החוק.

גילה גמליאל: היה כתוב שם על המרכזים ולהבנתי מדובר בחמישה מרכזים.

גילה גמליאל: השם מרכזים נשמע מצלצל בקונוטציה שלילית אבל הבנתי שמדובר במכבי, בית"ר, הפועל, אליצור ועוצמה.

גילה גמליאל: זאת אומרת, כל סוגיית המושחתים ששמעתי במליאת הכנסת, האם היא מתכוונת אליהם?

גילה גמליאל: זאת שאלה אחת שמופנית לשרה כי שמעתי על שחיתויות ושחיתויות וזה נשמע לי לא בהלימה.

גילה גמליאל: שאלה שנייה היא מה הסיבה למנוע את זכות הבחירה מכל אותן קבוצות?

גילה גמליאל: נכון להיום מי שרוצה, בהחלט יכול.

גילה גמליאל: איזה הגיון יש לבטל את חופש הבחירה?

גילה גמליאל: גם זאת שאלה שלא מספיק בהירה.

גילה גמליאל: שאלה שלישית היא לגבי הפריפריה.

גילה גמליאל: כל אותן קבוצות קטנות בפריפריה.

גילה גמליאל: אני במקרה גדלתי בגדרה ושם אחי ניסה להקים בזמנו קבוצות קטנות.

גילה גמליאל: איזה משקל יכול היה להיות פוטנציאלי לאותן קבוצות קטנות?

גילה גמליאל: אני מנסה לחשוב על פתיחת חשבון בנק לדוגמה.

גילה גמליאל: איך החוק הזה נותן מענה?

צחי פישביין: איך הן יקבלו כסף מהמרכז אם הוא לא עובר דרך חשבון בנק?

גילה גמליאל: שאלה רביעית היא למה לא להגיע להבנות?

גילה גמליאל: אם יש כאן משהו מהותי, למה כל דבר מגיע אלינו כחוק?

עמרם מצנע: חבר הכנסת אוחיון.

שמעון אוחיון: הייתי רוצה לקבל הבהרה מהנציגים ואני מבין שיש חמישה מרכזים.

עמרם מצנע: תכף הם ידברו.

שמעון אוחיון: לכן אני רוצה להפנות את השאלה אליהם.

שמעון אוחיון: אני מגלה שהפועל כן גובה שלושה וחצי אחוזים ואיננו מסתפק באותם ארבעה אחוזים, אבל מכבי לא.

שמעון אוחיון: זה דורש הסבר כי אני לא יודע מדוע ארגון זה יכול להסתדר בלי השלושה וחצי אחוזים והארגון השני לא.

שמעון אוחיון: אולי כאן צריך לעשות הבחנה.

שמעון אוחיון: אני רוצה לקבל הבהרה מהטוטו ומהשרה לגבי הפריפריה לה תמיד אנחנו דואגים.

שמעון אוחיון: האם באמת בגלל העברה ישירה לאותה אגודה קטנה שנמצאת שם בדרום ללא גיבוי של מרכז חזק, היא תחזיק שם מעמד והיא תוכל להתפתח?

שמעון אוחיון: זאת שאלה שמטרידה אותי ולכן אני שואל אותה.

לימור לבנת: במשפט אחד אני רוצה להבהיר.

לימור לבנת: אמרתי את זה קודם אבל אולי יש כאן נקודה שצריך להבהיר אותה, גם לחבר הכנסת טיבי שנתן חצי פרשנות לא נכונה לדבריי ולכן תיקנתי.

לימור לבנת: אני לא אמרתי שאני מבינה את ההתנגדות.

לימור לבנת: אני אמרתי שאני מאוד מבינה את הבעייתיות ואת הצרכים של הקבוצות הקטנות.

לימור לבנת: לכן אמרתי שאני אמרתי באותה מסיבת עיתונאים, ואחר כך במליאת הכנסת, ואני חוזרת ואומרת כאן, שמרכזי הספורט, אותם חמישה מרכזים, ימשיכו לקבל את ארבעת האחוזים שהם מקבלים כאשר חצי מארבעת האחוזים האלה מיועדים לפעילות של קבוצות חובבות ומחציתם, דהיינו שני אחוזים מתוך ארבעת האחוזים שמסתכמים ב-16 מיליון שקלים – לא כל חברי הכנסת היו בתחילת הדיון ולכן יש אולי דברים שאני חוזרת עליהם ואני מתנצלת בפני מי שכן שמע אותם –

גילה גמליאל: את מתנגדת להצעת החוק של עיסאווי?

לימור לבנת: לא אמרתי אני מתנגדת להצעת החוק של עיסאווי.

עיסאווי פריג': אני חושב שהחוק שלי מטפל טיפול שורשי במרכזים ולא בשיטת הסלאמי.

לימור לבנת: לא אמרתי שאני מתנגדת ולא אמרתי שאני לא מתנגדת.

לימור לבנת: אני מבקשת לתת לי להשלים את דבריי.

לימור לבנת: הודעתי שלמרות שזה חלק מהמלצות דוח זליכה, הודעתי באותה מסיבת עיתונאים שקיימתי לגבי דוח זליכה, שאני כרגע לא נוגעת באותה המלצה של ארבעה אחוזים.

לימור לבנת: כרגע מרכזי הספורט מקבלים ארבעה אחוזים.

לימור לבנת: לכן חבר הכנסת אוחיון, כאשר שואלים מה יהיה עם הקבוצות בפריפריה ועם הקבוצות הקטנות, זאת שאלה שלטעמי לגבי מרכזי הספורט אסור אפילו להתחיל לשאול עכשיו שהרי הם בארבעה אחוזים אלה אמורים לתת את כל השירותים.

לימור לבנת: לטעמי הקבוצות שיושבות כאן בחדר ושואלות את השאלות ומעלות את הסוגיות, מה זאת אומרת?

לימור לבנת: הרי המרכזים חייבים להמשיך ולתת את השירותים האלה של הביטוח, הציוד, ייעוץ משפטי, פתיחת חשבון בנק וכולי.

לימור לבנת: בליווי הזה הם חייבים כי הם ממשיכים לקבל את ארבעת האחוזים.

לימור לבנת: הצעת החוק של עיסאווי בכלל לא רלוונטית כרגע כי היא עוד איננה.

עיסאווי פריג': אנחנו אומרים שיטת הסלאמי, כבוד השרה.

עמרם מצנע: אתה תוכל לדבר בהמשך הדיון.

לימור לבנת: לכן השאלה מה יעשו הקבוצות בפריפריה, היא שאלה שהיא כלל לא רלוונטית לעניין הזה.

לימור לבנת: כאן מדובר בהצעת חוק שלכאורה המרכזים לא אמורים להרוויח ממנה שום דבר ולא אמורים לגבות שום תשלום או לחתוך קופון כלשהו בגין העניין הזה.

לימור לבנת: חברת הכנסת גמליאל, לא היית בתחילת הישיבה.

גילה גמליאל: הייתי בישיבת ועדה אחרת.

לימור לבנת: לא אמרתי את זה ברמה של טענה.

לימור לבנת: אמרתי את זה ברמה העובדתית.

לימור לבנת: הוכחתי כאן, למרות הטענה שטוענים המרכזים, שהפועל - וזה רק על הפועל – גובה שלושה וחצי אחוזים דמי טיפול מהכסף הזה בנוסף לארבעת האחוזים, למרות שהם טוענים שהם לא חותכים קופונים.

לימור לבנת: חותכים.

לימור לבנת: לכן השאלה הזאת של הפריפריה היא שאלה שצריכה לבוא על פתרונה והם חייבים להמשיך לטפל בקבוצות.

לימור לבנת: אני לא מבינה את השאלה.

גילה גמליאל: למה למנוע מהקבוצות להחליט?

גילה גמליאל: יש להן אפשרות לבחור.

עמרם מצנע: לפי המידע שיש לי, יש היום 2,800 כתובות שמקבלות את ההקצבה.

עיסאווי פריג': בכל הענפים.

עמרם מצנע: שאלתי, וזאת התשובה שקיבלתי.

עמרם מצנע: ב-2,800 האלה מטפלים היום חמישה מרכזים, חמישה מטות לצורך העניין.

קריאה: שישה.

עמרם מצנע: שישה.

עמרם מצנע: לא ספרנו טוב.

עמרם מצנע: שישה.

עמרם מצנע: איך אתם במועצת ההימורים או בטוטו חושבים שאפשר לטפל ב-2,800 כתובות?

עמרם מצנע: לא לשלוח בלחיצת כפתור את הכסף אלא לוודא אתן שיש להם אישור ניהול תקין, לענות לשאלה, רק טלפון שירימו רק עשרה אחוזים מהן וירצו לדבר עם מישהו.

עמרם מצנע: איך זה יעבוד?

עמרם מצנע: לכן החשש מפגיעה בקבוצות הקטנות.

עמרם מצנע: הגדולות, קבוצות הכדורגל שמקבלות 300 ו-400 אלף שקלים לשנה, הן תסתדרנה, יש להן גם מערכת ארגונית די גדולה, אבל מה עם הקבוצות הקטנות?

צחי פישביין: כל המערכת של קבלת אישורים של ניהול תקין קיימת היום ובלי זה אנחנו לא מעבירים את הכסף.

עמרם מצנע: אתה תצטרך לטפל ב-2,800 כתובות.

צחי פישביין: לטפל ב-2,800 כתובות ולהעביר את הכסף?

עמרם מצנע: לא, לענות להן.

קריאה: הוא לא עונה היום.

צחי פישביין: המרכזים לא נעלמים.

צחי פישביין: יש כאן בלבול אדיר בתפקיד המרכז מהכסף הגדול שהוא מקבל לטפל בקבוצות לבין ההקצבה הישירה שאתה מעביר לקבוצה שיודעת את זה מראש, אבל במקום להעביר לחשבון הבנק שלה, אני צריך להעביר לחשבון אחר ואחר כך זה מגיע אליה.

צחי פישביין: לפי טענת המרכזים זה מגיע אחד לאחד והם כתבו במצגת תוך 72 שעות, אז מה זאת החניה הזאת?

עמרם מצנע: בסדר.

עמרם מצנע: נשמע את המרכזים.

עמרם מצנע: מי רוצה להתחיל?

קריאה: צריך לשמוע את הקבוצות ולא את המרכזים.

עמרם מצנע: חברים, לאט לאט.

עמרם מצנע: אני רוצה לשמוע קודם את המרכזים.

עמרם מצנע: מרכז הפועל.

יורם ארנשטיין: אדוני היושב ראש, חברי הכנסת, כבוד השרה, כל האורחים הנכבדים.

יורם ארנשטיין: אנחנו עומדים כאן עם שאלה מאוד מאוד מהותית, למה בעצם אנחנו נלחמים?

יורם ארנשטיין: התשובה היא מאוד מאוד פשוטה.

יורם ארנשטיין: לנו אין בעיה, לכל מרכזי הספורט, שיוקם גוף חליפי שיחליף אותנו וייתן את כל השירותים לקבוצות.

יורם ארנשטיין: רוצים דרך מרכז השלטון המקומי, רוצים רשות אחרת – אין לנו בעיה.

יורם ארנשטיין: אם לא היינו יודעים שיש בעיה מהותית, לא היינו באים לכאן.

יורם ארנשטיין: אני יכול לומר לך כבוד השרה שאני מצהיר מרגע זה שהשלושה וחצי אחוזים הם בכלל לא בעיה.

יורם ארנשטיין: מה-1 בינואר לא נגבה שלושה וחצי אחוזים.

יורם ארנשטיין: זאת לא בעיה.

יורם ארנשטיין: הבעיה המרכזית היא לא בעיה של כסף.

יורם ארנשטיין: אני אומר עוד פעם, גברתי השרה התחילה מדבר שהוא בכלל לא קיים.

יורם ארנשטיין: הדוח של זליכה מתבסס על חוות הדעת של היועץ המשפטי מ-2009 בו בעצם נאמר שאסור להעביר כסף דרך עמותות צינור אבל גברתי השרה כנראה לא יודעת שאנשי משרדה ישבו אצל החשב הכללי וכדי שהעמותות, איגוד הספורט, יוכלו להעביר כסף לעמותות הספורט, הם ביקשו לשנות את ההחלטה וב-15 במרץ באמת יצאה החלטה והחשב הכללי פרסם שאפשר להעביר כסף גם דרך גוף ביניים שלא זכאי לאותה תמיכה מדוברת, כדי לעזור לגופים באותו נושא.

יורם ארנשטיין: אני מבקש את גברתי ואת אנשי המשרד שהשתתפו בדיונים עם החשב הכללי לבוא ולראות באמת שהתירו להעביר כספים דרך גוף ביניים.

יורם ארנשטיין: לגופו של עניין.

יורם ארנשטיין: אנחנו נמצאים כאן בעין הסערה כגופים שבאמת הנושא של יושר ויושרה ודברים נוספים הם כנראה לא לחם חוק בהתנהלות שלנו, אבל גברתי השרה יודעת שלפחות מרכז הפועל תומך כמעט בכל הצעות החוק שיזמה השרה לפחות משנת 2008 וזה כולל את הקוד האתי, זה כולל את בתי הדין, זה כולל את הקמת המועצה הלאומית לספורט.

יורם ארנשטיין: אנחנו עומדים גם נגד החברים שלנו כדי לומר לגברתי שהדרך נכונה.

יורם ארנשטיין: כאן אני חושב שיש טעות ואני מסכים עם כל אלה שאומרים שאנחנו לא רוצים להרוויח מהעניין הזה כלום והנושא הזה של שלושה וחצי אחוזים עמד ונתנו תשובות לביקורת של המועצה להסדר הימורים בספורט ואנחנו עושים נאמנה גם עם ארבעה אחוזים ועושים עבודה נפלאה כדי לתת תמורה לכל שקל.

יורם ארנשטיין: העברתי גם לגברתי וגם לאנשים המשרד את כל הנתונים של התמיכות, כמה כסף אנחנו מעבירים מתוך הכסף שמועבר אלינו באמצעות אותם ארבעת האחוזים, ואנחנו מעבירים יותר משני אחוזים.

יורם ארנשטיין: אנחנו מעבירים כמעט את כל הכסף.

יורם ארנשטיין: 85 אחוזים מהכסף מוזרמים בחזרה לספורט.

יורם ארנשטיין: בנושא של העברות הכספיות.

יורם ארנשטיין: אם לכולם כל כך רע, למה הם נשארים במרכזים?

יורם ארנשטיין: אם אנחנו באים להגן עכשיו בהצעת החוק הזאת על הקבוצות הקטנות בפריפריה, והפריפריה היא לא רק פריפריה גיאוגרפית אלא היא גם פריפריה סוציו-אקונומית של קבוצות קטנות שנמצאות בתל אביב ואינן מסוגלות להתקיים.

יורם ארנשטיין: ה-1 בינואר 2012 שמייצג את הדוחות הכספיים של 2011, הוא בעצם דוח שאם הייתי מציג בפני הנוכחים כאן, הוא דוח שיש לו עוד כמה פנים.

יורם ארנשטיין: יש קבוצות שנמצאות בחובה ויש קבוצות שנמצאות בפלוס והתשובה למה הן נמצאות בחובה ולמה נמצאות בפלוס, היא כי בעצם הן עושות שימוש בחשבון שלהן בתוך מרכז הפועל לפי ראות עיניהן.

יורם ארנשטיין: אנחנו בעצם לא מוציאים שקל ללא הוראה מבעלי זכות החתימה בחשבון.

יורם ארנשטיין: לכן כל דבר שנעשה בחשבון – ומי שעובד עם החשבון יודע – אנחנו לא מתירים לאף אחד, פרט למי שמורשה מטעם העמותה, לפעול בחשבון.

יורם ארנשטיין: החשבונות האלה, אגב, מועברים אחת לשנה לרואה החשבון של אותה עמותה שמנהלת את החשבון והוא לוקח את אותו חו"ז להנהלת החשבונות שלו ויחד עם זה הוא מגיש את הבקשה לניהול תקין - אחרי שהוא עושה את הדוחות הכספיים – מרשם העמותות.

יורם ארנשטיין: אנחנו, גברתי השרה ואדוני היושב ראש, עושים עבודה.

יורם ארנשטיין: יש כמה משרות בתוך מרכזי הספורט שעוסקות רק בנושא ההתחשבנות עם הטוטו ועם האיגודים.

יורם ארנשטיין: אני רוצה לגזול מזמנכם עוד דקה ולומר לכם מה עושים כדי שקבוצה תקבל כסף.

יורם ארנשטיין: הרי איגודי הספורט מקבלים רישומים של אגודות ולאחר שלוש שנים אותה קבוצה זכאית לכסף.

יורם ארנשטיין: איגוד הספורט מדווח לטוטו כל כך שיש קבוצה זכאית.

יורם ארנשטיין: הטוטו שולח למי מהאנשים באותם מרכזי ספורט, רושם הודעה, ובעצם אנחנו עוברים על אינוונטר של עשרות אלפי תנועות שמייצגות קבוצות קטנות כגדולות מהתאחדות בתי הספר ועד קבוצות בליגת העל.

יורם ארנשטיין: מערכת המרכבה הזאת של הרכבת ההקצבה היא מערכת מאוד מסובכת שאם היא לא תיעשה על ידי מרכזי הספורט, היא תיעשה באופן ישיר - אדוני היושב ראש אמר 2,800 קבוצות - מול גוף כלשהו.

יורם ארנשטיין: אני אומר שכאג'נדה אין לנו שום בעיה שיעשה גוף אחר.

יורם ארנשטיין: דרך אגב, אג'נדה ואקסיומטית, אנחנו נמשיך לתת שירותים ונמקסם את היכולות שלנו גם מארבעת האחוזים.

יורם ארנשטיין: גברתי קצת טעתה במספרים כי ב-2012 קיבלנו 8.009 מיליון שקלים והחזרנו כמעט שבעה מיליון שקלים לספורט.

יורם ארנשטיין: אלא מה, אם קבוצות הפועל עושות בשמונה עד תשעה מיליון שקלים פרמיה ואנחנו עושים ביטוח קולקטיבי, ומה המשמעות של ביטוח קולקטיבי?

יורם ארנשטיין: המשמעות של ביטוח קולקטיבי היא שאם למשל במכבי תל אביב כדורסל מישהו נפצע ויש אירוע ביטוחי, בשנה הבאה לא דורשים ממנו פרמיה יותר גבוהה.

יורם ארנשטיין: זה הרציונל של ביטוח קולקטיבי.

צחי פישביין: זה מהארבעה אחוזים.

יורם ארנשטיין: אני מסביר.

יורם ארנשטיין: אתה רואה חשבון ואתה גם יושב ראש הטוטו וכל מה שאני אומר, אתה תאשר כי לא סטיתי כמלוא הנימה ממה שקורה בפועל.

יורם ארנשטיין: קשה לעשות ביטוח של פרמיה של שמונה עד תשעה מיליון שקלים – וזה מה שהפועל עושה וכנראה גם מכבי או ארגונים אחרים עושים באותה מידה – וקשה לבוא לחברת ביטוח ולתת לה המחאות מראש על ביטוח קולקטיבי כי זה מה שאנחנו עושים.

יורם ארנשטיין: אנחנו צופים את פני הביטוח של אותה שנה, נותנים כסף מראש לביטוח ומה לעשות, כשאני נותן כסף לביטוח וחברת הביטוח רואה שיש לי רק מחזור של שמונה מיליון שקלים בחשבון, ברור שהמעמד של ההמחאות שונה אם יש לי בחשבון עוד 42 מיליון שקלים, כספי הקבוצות.

יורם ארנשטיין: כל מיני דברים אחרים שאנחנו עושים לטובת הקבוצות ואין לנו בעניין הזה שום יתרון יחסי על אחרים ויכול לעשות את זה גם גוף אחר.

יורם ארנשטיין: אם כמו שגברתי אומרת שהחברה הכלכלית תיקח את כל ההעברות של הכספים אליה או היא לא צריכה ויש לה בכלל מה שנקרא פוטנציאל כספי כמו לטוטו, שהטוטו יעשה את זה.

יורם ארנשטיין: שהטוטו יבוא ויעשה ביטוח קולקטיבי לקבוצות.

יורם ארנשטיין: למה לא?

יורם ארנשטיין: בואו נשנה את החקיקה והטוטו יהיה בינתיים האיש שיגשר בין הקבוצות הקטנות.

יורם ארנשטיין: אנחנו הגשנו לגברתי דרך חבר הכנסת יואל רוזבוזוב הצעה שבעצם צריכה לעשות שינוי ושינוי מידתי.

יורם ארנשטיין: אני למדן די גדול ואני קורא גם מה עושים בארצות הברית בכל מיני ועדות של בית הנבחרים.

לימור לבנת: בארצות הברית יש מרכזי ספורט?

יורם ארנשטיין: לא.

יורם ארנשטיין: אני אתן לך תשובה על נושאים אחרים.

לימור לבנת: כי אין בשום מקום בעולם מרכזי ספורט.

יורם ארנשטיין: אני אתן לך תשובה לגבי מרכזים אחרים.

יורם ארנשטיין: תכף אני אגיע לעניין.

יורם ארנשטיין: אני אומר וחוזר ואומר שצריך לעשות את הדברים בצורה מידתית.

יורם ארנשטיין: לעשות קודם כל אימפלמנטציה לקבוצות מקצועיות שכולם כאן מסכימים שאתן לא תהיה בעיה.

יורם ארנשטיין: לבוא ולומר שנעביר קודם כל לקבוצות המקצועניות שבכלל כספי הטוטו יש להם ערך שולי בתקציב השוטף שלהן ובואו נעביר להן קודם כל באופן ישיר.

יורם ארנשטיין: אני אומר שהנושא של הכסף בטוטו, מי הוא ושל מי הוא, זאת שאלה מהותית.

יורם ארנשטיין: לצערי המדינה היום, כפי שאני רואה, עושה בכספי הטוטו כבתוך שלה אבל גברתי יודעת שהכסף הוא כסף של האזרחים וברגע שעמותה קיבלה מהוועדה הציבורית – בורוביץ או לובצקי – את הקווטה שלה בתוך ההקצבה, הכסף שלה והיא רשאית לעשות בו כבתוך שלה.

צחי פישביין: אם זה שלה, למה לא להעביר באופן ישיר?

יורם ארנשטיין: אם היא רוצה, היא זכאית.

יורם ארנשטיין: אני לא מתנגד.

צחי פישביין: אתה אומר לה שלא תעשה לה ביטוח.

יורם ארנשטיין: אתה רואה חשבון ידוע ואתה משתמש בזה יום יום, לפחות כך אתה אומר.

יורם ארנשטיין: אני יכול לומר לך שהקופה הזאת שנמצאת אצלנו היא קופה של הקבוצות ואני אומר שוב שהקבוצות משתמשות בה לשירותים שונים.

יורם ארנשטיין: דבר אחרון.

יורם ארנשטיין: עונת המשחקים מתחילה בספטמבר.

יורם ארנשטיין: גרף ההוצאה של הקבוצות הוא לא ליניארי.

יורם ארנשטיין: גם אם הן יקבלו ארבע פעמים בשנה את הכסף, דהיינו כל רבעון, עדיין ההוצאה היא גרף אחר מהכנסת הכספים.

יורם ארנשטיין: תמיד תהיה דלתא בין הצורך התזרימי לבין החלק התקציבי.

יורם ארנשטיין: בקבוצות קטנות שמקבלות אלפיים שקלים לחודש, כמו קבוצה ביגה ג' או ב', והביטוח עולה 10,000 שקלים, גם אם ניתן להן רבעון, דהיינו, יצא 2,500 שקלים, עדיין הן יצטרכו להשלים כסף כדי לקנות ביטוח או לחילופין לעשות אצל מישהו ביטוח אחר.

יורם ארנשטיין: אני מציע לשרה וגם ליושב ראש הטוטו להקים צוות שיבדוק ויבחן איך אנחנו יכולים לתת מענה לכל הסוגיות האחרות כי זה לא רק ביטוח אלא גם ציוד ודברים אחרים.

יורם ארנשטיין: תודה.

עמרם מצנע: תודה.

עמרם מצנע: אריה מליניאק.

עמרם מצנע: מתי עמדת בראש הוועדה?

צחי פישביין: 1992.

צחי פישביין: דרך אגב, מבנה הספורט בעבר היה שונה.

צחי פישביין: ב-1992 מבנה הספורט ומתן ההקצבות היה שונה.

אריה מליניאק: אני אדגיש שמשנת 1993, עת הגשנו את הדוח, ועד היום אני לא הייתי בחללית.

אריה מליניאק: לא הייתי מחוץ לכדור הארץ אלא חייתי כאן ואני מכיר את מערכת הספורט כשחקן, כמאמן, עמדתי בראש ועדה שחקרה את הנושא, ניהלתי בית ספר למאמני כדורסל במכון וינגייט ואני מכיר את המערכת מכל הכיוונים.

אריה מליניאק: אני חייב להתחבר למה שאמר היושב ראש.

אריה מליניאק: כל האנשים שיושבים כאן בחדר, כולם אנשים טובים וכולם רוצים את טובת הספורט.

אריה מליניאק: אין כאן אחד שהוא בעד הספורט או מישהו נגד הספורט.

אריה מליניאק: השאלה היחידה היא הדרך והשאלה היחידה היא על פי איזה כללי משחק ינוהל הספורט שהוא חלק מהמדינה הזאת.

אריה מליניאק: לצערי הרב הספורט בהרבה מובנים הוא אקס-טריטוריאלי.

אריה מליניאק: אם מישהו ייתן אגרוף ברחוב, הוא ייכנס לבית סוהר.

אריה מליניאק: אם מישהו ייתן אגרוף במגרש כדורגל, הוא יורחק לשבועיים מהמגרש.

אריה מליניאק: כשמעבירים כסף לבית כנסת או למעון ילדים, חייבים לעשות את זה על פי כל הכללים.

אריה מליניאק: צודק חבר הכנסת טיבי שיצא מכאן לפני רגע כי מינהל תקין מקשה על החיים אבל אם רוצים שפעם אחת יהיה כאן ספורט גם ברמה וגם בתשתית, אם בן אדם יגיד שהוא רוצה להקים מועדון ספורט - הוא רוצה לדעת כמה כסף מגיע לו מהטוטו, כמה כסף מגיע לו מהעירייה, כמה כסף מגיע לו ממקור אחר ואת זה הוא מגייס ומקים מועדון.

אריה מליניאק: אותי לימדו שמחשבים הם מטומטמים כי הם יודעים לתת רק תשובות אבל רבותיי, החכמה היא לשאול שאלות.

אריה מליניאק: אני כבר אומר לכם שהתשובות לשאלות שאתם צריכים לשאול את עצמכם לא נמצאות בחדר הזה אלא הן נמצאות בחוץ.

אריה מליניאק: השאלה שתשאלו את עצמכם היא למה האנשים האלה נמצאים כאן היום אבל איפה אלה שלא נמצאים כאן היום?

אריה מליניאק: למה הם לא נמצאים כאן?

אריה מליניאק: אומר חבר הכנסת ברכה בצדק, וחברת הכנסת גילה גמליאל צודקת, שיש לקבוצות הרי זכות בחירה.

אריה מליניאק: מה אתם רוצים מהחיים שלהן?

אריה מליניאק: הן בחרו לא לקבל את הכסף ישירות.

אריה מליניאק: תכף אני אגלה לכם את הסוד וזה יתחבר גם לעניין ניגודי האינטרסים שעלו בזמן האחרון לכותרות.

אריה מליניאק: תארו לעצמכם שאני הייתי מקבל סמכות ממישהו, מהמדינה, להעביר דרך חשבון הבנק שלי את כל קצבאות ביטוח לאומי של תושבי רמת גן.

אריה מליניאק: אני מבטיח לכם שהם יקבלו את כל הכסף שלהם על הגרוש בזמן ויותר מזה, בגלל שהכסף יעבור דרך החשבון שלי, אני אסדר להם בקנייה קולקטיבית הרבה דברים בזול ואת יתר הכסף אני גם אתרום לצדקה.

אריה מליניאק: דבר אחד בטוח והוא שאני אהיה ראש עיריית רמת גן לדורי דורות.

קריאה: אז מה?

אריה מליניאק: יושבים לידי אנשים שאני לא יודע מי הם.

אריה מליניאק: שאלתי את האדון הזה והוא מנצרת בכדורגל, האיש הזה ממעלות ומאחורי יושבת קריית אונו.

אריה מליניאק: תבינו, הם מתעקשים לקבל את הכסף שלהם לא ישירות ואומרים שהם מקבלים כל מיני שירותים.

אריה מליניאק: מרכזי הספורט, אף אחד לא מונע מהם להמשיך לתת את השירותים.

אריה מליניאק: קבל את 10,000 השקלים שלך פלוס 1,500 שקלים ---

עמרם מצנע: למה לתקן דבר שיש שאלה אם הוא מקולקל?

אריה מליניאק: אני אסביר.

עמרם מצנע: לא הסברת למה זה מקולקל.

קריאה: כי אריה מליניאק לא קיבל תפקיד.

עמרם מצנע: חברים, לזה אני לא מסכים.

אריה מליניאק: האיש הזה הוא חבר בהנהלת ההתאחדות לכדורגל, האיש הזה הוא חבר בהנהלת איגוד הסיף.

קריאה: מה זה קשור?

קריאה: ואריה מליניאק אין לו תפקיד.

קריאה: אריה מליניאק לא קיבל שום תפקיד והוא כועס על המרכזים.

עמרם מצנע: אדוני, אני אוציא אותך החוצה.

עמרם מצנע: זה לא קשור לעניין.

קריאה: זה קשור מאוד.

עמרם מצנע: לא קשור.

קריאה: מאוד.

קריאה: מאוד קשור.

אריה מליניאק: תקשיב עד הסוף ואז תגיב.

אריה מליניאק: רבותיי, בכסף הזה שכולו ציבורי, כאשר הוא עובר דרך מישהו, קודם כל אין בכלל ספק שאם לא היו מרכזים, לא היה צריך להקים אותם וכל בן אדם היה מעדיף לקבל כסף ישירות ולא משנה ממי ולא דרך מישהו אחר.

גילה גמליאל: אם זה נכון, הוא יבחר לקחת את הכסף ישירות.

קריאה: תן לי את הזכות לבחור.

עמרם מצנע: אריה, אני מבקש לסיים כי אתה עושה לי כאן פרובוקציות.

קריאה: הוא לא מדבר לעניין בכלל.

קריאה: הוא לא ניהל קבוצה.

אריה מליניאק: שום מרכז ספורט, אין לו אישור מבנק ישראל להיות בנק, להלוות ולתת ערבויות.

קריאה: מה אכפת לך?

קריאה: זה מהכסף שלך?

קריאה: זה הכסף שלנו.

קריאה: זה הכסף של הקבוצה שלי.

אריה מליניאק: אל תתרשם מהרעש.

אריה מליניאק: את מה שאני שכחתי, אתה לא תדע לעולם.

קריאה: אתה לא יודע כלום.

קריאה: אתה לא יכול לכפות עלינו.

קריאה: בכל הקשקוש שלו, הוא לא פתר לי דבר אחר במה שהוא אומר.

עמרם מצנע: כל האנרגיה יצאה.

עמרם מצנע: אריה, בבקשה.

עמרם מצנע: משפט אחרון.

אריה מליניאק: רבותיי, יש קריטריונים לחלוקת כסף והקריטריונים הם שקבוצה בליגה לכדורגל מקבלת איקס, בסיף מקבלת וואי.

עמרם מצנע: אין ויכוח על זה.

אריה מליניאק: יש עוד קריטריונים.

אריה מליניאק: יש קריטריון אחד שקוראים לו יורם אורנשטיין והשני קוראים לו נאור גלילי כי הם מחלקים את הכסף בלי שום קשר.

קריאה: אתה חוצפן.

קריאה: שבעים אחוזים מהקבוצות רוצות בזה, מה אתה בכלל מתערב?

קריאה: מליניאק, אתה צריך להתבייש.

עמרם מצנע: אריה, משפט אחרון.

עמרם מצנע: חברים, תאמינו לי שאנחנו חברי הכנסת מקשיבים, מפנימים ומבינים.

עמרם מצנע: אני חושב שאין ויכוח – אריה, וזה חשוב שזה ייאמר ונדמה לי שצחי יסכים אתי וגם השרה – שהטוטו קובע עד השקל האחרון כמה כסף תקבל כל קבוצה על פי נוסחה.

גילה גמליאל: נכון.

עמרם מצנע: הכסף הזה הוא שקוף והוא מועבר בשלמותו בתהליך כזה או בתהליך אחר.

גילה גמליאל: זאת גישה פטרנליסטית ומתנשאת.

עמרם מצנע: אני לא מדבר כרגע על דברים אחרים.

עמרם מצנע: את הקביעה כמה כל קבוצה מקבלת קובע הטוטו.

גילה גמליאל: כבוד השרה, אם את רוצה לבטל את המרכזים, תגישי הצעת חוק לבטל את המרכזים.

קריאה: זאת האמת.

קריאה: אנשי המשרד אומרים את זה בריש גלה.

גילה גמליאל: לא צריך להיות חכם גדול כדי להבין את זה.

עמרם מצנע: אריה, משפט אחרון ותשתדל לא להרגיז אותם.

אריה מליניאק: כשהכסף עובר דרך המרכזים, נוצרת תלות של הקבוצות ומנצלים אותן.

אריה מליניאק: מרכזי הספורט לא רק מעבירים כסף אלא הם קובעים מי יהיו חברי הנהלת ההתאחדות.

קריאה: נכון, ואז מליניאק לא יכול להיות.

עמרם מצנע: אני אוציא אותך החוצה.

עמרם מצנע: אתה תהיה הראשון שתצא מוועדת החינוך.

אריה מליניאק: מה שלא נתנו לי להגיד כאן, יקראו בעיתון.

עמרם מצנע: תודה רבה לאריה.

עמרם מצנע: אני מבקש לשמוע את מרכז מכבי.

שמעון מזרחי: אני לא מייצג בדיוק את המרכז.

שמעון מזרחי: כבוד השרה, כבוד היושב ראש, חברי כנסת מכובדים.

שמעון מזרחי: האמת היא שלא באתי כדי לדבר אבל שני דברים שקרו הבוקר גרמו לכך שאני אדבר.

שמעון מזרחי: דבר ראשון, גברתי השרה, אני בטוח שאין כאן אויבים.

שמעון מזרחי: הביטויים האלה אין אויבים, זה בטוח, אבל קראתי הבוקר בעיתון שכספים שמועברים למרכזים, הם כאילו לשימוש העסקנים.

שמעון מזרחי: אני חושב שזה ביטוי לא נאות.

שמעון מזרחי: אני לא יודע מי אמר אותו ומי הוציא את ההודעה הזאת מטעם משרד הספורט, אבל זה ביטוי לא נאות.

שמעון מזרחי: שמעתי את חבר הכנסת ברכה ולכן אני חושב כן להתייחס.

שמעון מזרחי: היה צריך להיות כאן חברנו יענק'לה שחר והוא לא בא, אבל אני מוכרח לומר לך שצדקת ובדבר אחד טיפה פספסת.

שמעון מזרחי: גם קבוצות גדולות כמו מכבי חיפה בכדורגל ומכבי תל אביב בכדורסל נעזרות במרכז לא פעם ולא פעמיים, וזאת לא בושה.

שמעון מזרחי: כל אדם ויהיה מי שלא יהיה, נצרך לפעמים לעזרת הזולת ואני לא מתבייש לומר שהרבה פעמים ביקשנו ונענינו ונעזרנו ויכולנו רק להודות על העזרה שהמרכז נתן.

שמעון מזרחי: אני רוצה לומר עוד שלושה דברים.

שמעון מזרחי: כל הזמן אני שומע כאן שהטוטו והטוטו והטוטו, אבל ממה הטוטו מתקיים?

שמעון מזרחי: מפעילות הקבוצות.

שמעון מזרחי: הקבוצות הן שמביאות את הכסף לטוטו.

צחי פישביין: איזה קבוצות?

שמעון מזרחי: סליחה, אני מדבר.

שמעון מזרחי: לא הפרעתי לאף אחד.

צחי פישביין: לאיזה קבוצות אתה מתכוון?

קריאה: כל הקבוצות.

קריאה: כל הספורט.

עמרם מצנע: שמעון מזרחי לא צריך עזרה.

שמעון מזרחי: אם לא יהיה כדורגל בארץ ולא יהיה כדורסל בארץ, לא תהיה ליגה, לא יהיה טוטו וינר ואם לא תהיה ליגה בכדורגל, לא יהיה על מה להמר.

צחי פישביין: אני רוצה להגיד את העובדות כדי שפעם אחת הן יישמעו גם בכנסת ישראל.

צחי פישביין: קודם כל, אנחנו תומכים בכלל הספורט במדינת ישראל.

שמעון מזרחי: מה זה קשור?

קריאה: אתה לא תומך.

קריאה: זה כסף שאתה רק מחלק אותו.

צחי פישביין: כל הכסף של הטוטו מושקע בספורט.

עמרם מצנע: לא, אני לא נותן לך רשות דיבור.

עמרם מצנע: שמעון מזרחי, תמשיך בדבריך.

שמעון מזרחי: אני אומר שאין כאן הטוטו ואין כאן המרכזים ואין כאן הקבוצות אלא יש כאן ספורט וכל אחד צריך לזכור שהספורט צריך להתקיים ולא בכל מקום יש מי שיכול לקיים את הקבוצות.

עיסאווי פריג': הצעת החוק היא לא לקידום הספורט?

שמעון מזרחי: כן.

שמעון מזרחי: היא תסגור הרבה מאוד קבוצות קטנות.

עיסאווי פריג': איך הגעת למסקנה הזאת?

עמרם מצנע: זאת דעתו.

שמעון מזרחי: מרכז מכבי מעסיק בסך הכול שבעה עובדים בשכר ונותן שירות לקרוב ל-350 עמותות.

עיסאווי פריג': איזה שירות הוא נותן?

קריאה: למה שהוא לא ימשיך במתן השירות?

עיסאווי פריג': גם אני הייתי יושב ראש עמותה.

גילה גמליאל: השאלה לא למה הוא לא ימשיך אלא השאלה היא למה לגרוע מהקבוצות.

עמרם מצנע: רבותיי, רשות הדיבור לשמעון מזרחי.

עמרם מצנע: אני מבקש, שמעון, עוד משפט אחד או שניים.

שמעון מזרחי: אני אומר שהמרכזים לא נגד הספורט, הם בעד הספורט ובזכותם הרבה מאוד, עשרות עמותות ממשיכים את קיומן.

שמעון מזרחי: גברתי השרה, את כל הזמן אומרת שאת כרגע לא פוגעת בארבעה אחוזים.

שמעון מזרחי: מה זה הביטוי הזה?

קריאה: זה איום.

לימור לבנת: אני אגיד לך מה.

לימור לבנת: אתם מאיימים על הקבוצות.

קריאה: אם יש איומים, לכי למשטרה.

לימור לבנת: אתם מאיימים על הקבוצות.

שמעון מזרחי: אני איימתי על מישהו?

לימור לבנת: לא אמרתי שאתה.

לימור לבנת: אני קראתי קודם מתוך מכתב שאנשי הפועל שלחו בשם אורנשטיין לקבוצות במגזר הערבי עם איום ברור ואני יודעת גם מה נעשה מאחורי הקלעים.

לימור לבנת: אתם כאן לא תגידו את זה, זה ברור.

גילה גמליאל: יש כאן קבוצה שאיימו עליה?

גילה גמליאל: שתעמוד.

לימור לבנת: לא.

לימור לבנת: כאן לא.

גילה גמליאל: אז מאיפה זה בא?

לימור לבנת: את לא היית קודם.

לימור לבנת: אני הקראתי מכתב שנשלח לקבוצות הערביות עם איום ברור.

גילה גמליאל: טוענת השרה שיצא מכתב, מטעם איזה מרכז?

לימור לבנת: מהפועל.

גילה גמליאל: יש לך טענות נגד הפועל, שבי אתם ותתדייני אתם.

עמרם מצנע: חברים יקרים, רשות הדיבור למרכז מכבי, בבקשה.

עמרם מצנע: נאור גלילי.

מוחמד ברכה: כשיש איומים, רוצים להעתיק את מרכז האיומים מהמרכזים למקום אחר?

נאור גלילי: שלום מכובדיי, שלום לכולם.

נאור גלילי: אנחנו רוצים להציג את המצגת שהייתה מונחת בפניכם.

נאור גלילי: כדי לחסוך את כל הלוגיסטיקה אני אקריא אותה, כדי להבין את אופן העברת התשלומים, כדי להראות מה מתנהל במרכז הספורט כמו מרכז מכבי, ולהתייחס לטענות ולהכפשות הקשות שהיו נגד אנשים במרכזים מסוימים.

נאור גלילי: יש כאלה שקוראים לזה מרכזים.

נאור גלילי: הייתה לי שיחה לפני כן עם חברת הכנסת גילה גמליאל – מותגים.

נאור גלילי: מכבי והפועל הם מותגים.

נאור גלילי: על זה גדלנו כאן כולנו.

נאור גלילי: על זה קמה מועצת ההימורים, ממרכזי הספורט.

נאור גלילי: השלב הראשון הוא השלב בו מועצת ההימורים מעבירה את הכספים בהקצבה חודשית שעוברת למרכזי הספורט.

נאור גלילי: תוך 72 שעות הכסף מועבר לקבוצות.

נאור גלילי: לפי דרישת הקבוצות מקזזים להן וזאת דרישה בכתב.

נאור גלילי: זאת אומרת, קבוצה מסוימת, מכבי חדרה, מכבדי שדיידה או כל קבוצה אחרת או אפילו מכבי תל אביב ומכבי חיפה מבקשת לקזז לה עבור ביטוח, עבור ספקים, עבור כל מה שצריך – אנחנו מקזזים ומעבירים את היתרה.

נאור גלילי: יש בזה הרבה יתרונות.

נאור גלילי: נחמד מאוד מצד כמה אנשים להוביל את המהלך הזה למרכזים שהוא הנושא העיקרי כאן בדיון.

נאור גלילי: יש כאן לפחות חמישים-שבעים פעילים שמייצגים בהתנדבות מלאה קבוצות מכל רחבי הארץ, מכל הקשתות, ולא מאיימים על אף אחד.

נאור גלילי: לא ראיתי אדם שבא ואמר שמישהו איים עליו במכבי וגם בקבוצה אחרת.

נאור גלילי: גם המכתב שהקריאה השרה, אנחנו, מתפקידנו כמרכזים לתת שירותים וחלק מהשירות הוא להתנגד בשם הקבוצות, בשם נציג פעיל כאן שמחזיק אחריו מאות ואלפי ילדים בהתנדבות כאשר הצעת החוק הזאת רוצה לשלוח אותו לבנק, לשעבד את הבית הפרטי שלו כדי שלא יהיה לו את האשראי הזה.

לימור לבנת: נו, באמת.

לימור לבנת: לשעבד את הבית הפרטי.

קריאה: כן.

קריאה: בדיוק כך.

לימור לבנת: למה דילגת על זה שכתבת ללא גביית תקורה?

נאור גלילי: את הוכחת שבהפועל מקבלים שלושה וחצי אחוזים, ונכון.

נאור גלילי: אם את שואלת אותי כמרכז, זה לא ראוי.

עמרם מצנע: למה הקבוצות לא התרעמו על זה?

נאור גלילי: אני אענה לך גם לזה.

נאור גלילי: חלק מהקבוצות מהפועל שמקבלות שלושה וחצי אחוזים עשו את זה בהסכמה וזאת בעיה שלהן.

נאור גלילי: אנחנו במכבי ובעוצמה ובשאר המרכזים לא גובים את זה.

נאור גלילי: בא לכאן הפועל והצהיר הצהרה מכובדת ואמרו שהם יחסכו את זה.

נאור גלילי: יופי, השגתם מטרה נעלה, להביא לקבוצות עוד כסף.

לימור לבנת: אני רק אומרת שכתבת ללא גביית תקורה וזה דבר לא נכון.

גילה גמליאל: הוא כתב דבר נכון שעונה על ארבעה מרכזים מבין החמישה.

לימור לבנת: לא, הוא כתב דבר לא נכון.

גילה גמליאל: אמירה כוללת לקרוא לכולם מושחתים, זה לא נכון.

לימור לבנת: הוא המרכז הגדול ביותר.

לימור לבנת: את פשוט לא מכירה את הנתונים.

גילה גמליאל: למדתי לפני הישיבה.

נאור גלילי: אני מדבר על המרכזים שפועלים ואם צריך תיקון, אפשר לתקן.

נאור גלילי: כל הבאגים האלה שלכאורה אתם מצביעים עליהם במרכזים, ניתן לתקן אותם.

נאור גלילי: לא בכל דבר צריך לרוץ לחוק.

נאור גלילי: בכל דבר רצים לחוק?

נאור גלילי: אי אפשר להגיד שבמרכזים אין שקיפות, כמו שאתם טוענים, ואני אומר לכם באופן מוחלט וברור שיש שקיפות מוחלטת וכל קבוצה אצלנו מקבלת פירוט שלה כמה ההקצבה החודשית שלה וכמה ההקצבה השנתית שלה.

נאור גלילי: כבוד יושב ראש מועצת ההימורים צחי פישביין, גם הוא לא יכול להגיד לכם בינואר בדיוק מה הם מקבלים כי הם נותנים שמונים אחוזים ואחרי כן בחודש הרביעי ---

צחי פישביין: זאת הייתה שיטה של פעם.

צחי פישביין: השיטה לא קיימת היום.

נאור גלילי: גם היום היא קיימת.

נאור גלילי: אתה טועה.

נאור גלילי: הנה, איציק לארי כאן והוא יאשר את זה.

נאור גלילי: אני אומר כאן דברים בדוקים.

צחי פישביין: זאת הייתה שיטה של צביקה ורשביאק.

נאור גלילי: צחי, אתה טועה.

נאור גלילי: אני חייב לתקן אותך.

נאור גלילי: עד היום קבוצות מקבלות בשלושת החודשים הראשונים שמונים אחוזים ורק לאחר מכן מתיישר התקציב למאה אחוזים ונותנים הפרשים ומשלימים.

נאור גלילי: אני לא רוצה להיכנס להכפשות מה הוא יודע או לא יודע.

נאור גלילי: חבר'ה, בואו לא ניכנס לדברים אישיים.

נאור גלילי: אני רוצה להמשיך.

נאור גלילי: שקיפות מוחלטת.

נאור גלילי: כספים עוברים וכל קבוצה אצלנו מקבלת מייל עם הפירוט החודשי פר כל קבוצה.

נאור גלילי: טוהר מידות.

נאור גלילי: ביקורות.

נאור גלילי: עוברים ארבע ביקורות בשנה.

נאור גלילי: גם מועצת ההימורים מבקרת, גם אנשי משרד המשפטים, רשם העמותות, גם הקבוצות עצמן יודעות לקרוא מה מגיע להן ולקבל.

נאור גלילי: אם כן, יש כאן שקיפות.

נאור גלילי: אם יש טענות להתנהלות של המרכז בנקודה כזאת או אחרת, בואו, תקבעו קוד אתי, תקנון, שמי שיחרוג ממנו תוטל עליו סנקציה חמורה שתעניש אותו.

נאור גלילי: האנשים האלה לא צריכים לסבול.

נאור גלילי: האנשים שיושבים כאן, הפעילים שמחזיקים בהתנדבות מלאה קבוצות, שיש להם אפשרות בחוק לקבל את זה באופן ישיר ותשעים אחוזים בחרו לקבל את זה דרך ההקצבות, דרך המרכזים, למה?

נאור גלילי: כי המרכזים נותנים להם גם את האשראי הכלכלי.

נאור גלילי: אנחנו נותנים לקבוצות שמגיעות בספטמבר, קבוצות עם מועצות קרואות בישובים שכוחי אל שאף אחד במשרד הספורט לא דרכה כף רגלו שם ולא מכיר ולא יודע מה קורה אתם.

צחי פישביין: נאור, אני מציע שתיזהר בדברים שלך.

נאור גלילי: אני לא נזהר.

נאור גלילי: אתה ביקרת שם?

צחי פישביין: ההאשמה הזאת לא מקובלת עלי.

נאור גלילי: תצביע על מקומות שהיית שם.

קריאה: מאיזה כסף אתה נותן להם הלוואות?

יואב קובי: אתה פעם אחת הגעת אלינו?

צחי פישביין: תתפלא.

צחי פישביין: כן.

יואב קובי: בחיים שלך.

יואב קובי: אני 14 שנים בחדרה.

יואב קובי: מתי ביקרת?

יואב קובי: בחיים שלך לא דרכת אצלנו ואני באתי אליכם אבל לא התקרבתם אלינו.

יואב קובי: ביקשתי הנחה לקורס מאמנים ולא קיבלתי.

צחי פישביין: זה שאתה צועק לא אומר שאתה אומר דברים נכונים.

יואב קובי: אני צועק מכאב.

יואב קובי: המרכז נותן לי מאתיים אלף שקלים מינוס.

יואב קובי: יש לי 900 ילדים שבינואר הולכים הביתה בגלל החוק הזה.

יואב קובי: 900 ילדים הולכים הביתה.

יואב קובי: אתה לא תעביר לי כסף כי אם אני אבוא לבכות אצלך, אתה לא תראה אותי ממטר אבל כאן יש לי אבא ואימא.

יואב קובי: אני 14 שנים בוכה להם והם דואגים לי.

יואב קובי: יש לי בחדרה ראש עיר ששלוש שנים לא העביר לי שקל ורק בזכותם אני חי.

צחי פישביין: מאיפה הכסף הנוסף שהם נותנים לך?

יואב קובי: לא יודע מאיפה.

יואב קובי: הם עוזרים לי.

עמרם מצנע: אדוני, אני מבקש לצאת החוצה להירגע.

עמרם מצנע: צא החוצה להירגע.

נאור גלילי: העברות הכספים האלה שעוברות לקבוצות דרך המרכזים, אלה שבחרו וגם אלה שלא, אבל אלה שבחרו את ההקצבות שיעברו דרך המרכזים, הן מקבלות כחלק מהשירות גם את האשראי הזה.

נאור גלילי: קבוצה שמגיעה בספטמבר ואין לה הקצבה מהעירייה, הספונסר לא העביר את הכסף בזמן, צריכה לשלם את הביטוחים, ספקים, צריכה להוציא מזומן מאתיים אלף שקלים או מאה אלף שקלים, התקציב שלה השנתי יכול לעבור דרך המרכז ואנחנו נותנים את האשראי הזה.

נאור גלילי: זה יפה מאוד ונחמד מאוד שמועצת ההימורים אמרה שניתן רבעון אבל הרבעון הזה הוא לא משהו שיכול לעזור להם.

עמרם מצנע: תודה רבה.

עמרם מצנע: חבר הכנסת עיסאווי פריג'.

עיסאווי פריג': חברים, אולי חלק מהדברים שאני עכשיו אעלה יכעיסו חלק מעמיתיי וחבריי לפני שנבחרתי להיות חבר כנסת.

עיסאווי פריג': עם חלק מיושבי הראש התעמתתי במגרש והם מכירים.

עיסאווי פריג': אני באתי משם.

עיסאווי פריג': אני עכשיו מדבר בשני כובעים, הכובע של חבר ועדת החינוך והכובע השני הוא זה שאכן משם באתי.

עיסאווי פריג': למען הגילוי הנאות, אני ישבתי עם נאור וישבתי עם יורם.

עיסאווי פריג': אני רוצה להתחיל עם דברי נאור.

עיסאווי פריג': אמרת שגדלת על המותגים.

נאור גלילי: גדלנו כולנו.

עיסאווי פריג': גדלנו על המותגים.

עיסאווי פריג': אתם מסרבים לשחרר אותנו ורוצים את השעבוד.

עיסאווי פריג': תקשיב טוב.

עיסאווי פריג': כשלאבא נולד בן, אצל הערבים – אני אגיד מה קורה בחברה הערבית ואני מבקש שכל הנציגים הערבים יקשיבו לי טוב – יש דבר שנקרא חמולה.

עיסאווי פריג': משתדלים שהזקן של החמולה, כל הילדים יהיו תחת כנפיו.

עיסאווי פריג': אפילו כאשר הם מגיעים לגיל 18 הוא רוצה שיישארו תחת כנפיו.

עיסאווי פריג': שחרר אותם שילמדו, שחרר אותם, לא.

קריאה: למה?

קריאה: הילדים הערבים לא לומדים?

קריאה: אני ערבי.

קריאה: הם לומדים.

עיסאווי פריג': שחרר אותם שילמדו את החיים.

עיסאווי פריג': שילמדו את חכמת החיים.

קריאה: אני לא לומד חכמת חיים?

נאור גלילי: כל אחד יכול להשתחרר בשלושים שניות, בפקס.

עיסאווי פריג': חברים, תנו לי להגיע לנקודה.

עיסאווי פריג': שחררו אותם.

עיסאווי פריג': שואלים את ראש החמולה, ומה הוא עונה?

עיסאווי פריג': איך הוא ינהל משא ומתן פוליטי עם ראש העיר כמה ראשים יש לו.

עיסאווי פריג': ברגע שהוא משחרר אותם, עוצמתו הפוליטית בעיר קטנה ובמשא ומתן שלו עם ראש העיר, הוא לא ישיג מה שהוא צריך.

קריאה: אז מה אתה אומר?

עיסאווי פריג': כאן אני מגיע לנקודה.

עיסאווי פריג': למרכזים היה תפקיד ואני מודה שזה היה תפקיד חשוב ותפקיד טוב אבל המדינה קמה והיא בת 65.

עיסאווי פריג': הילד התבגר.

עיסאווי פריג': ממה אתם פוחדים?

קריאה: רוצים להיות חמולה.

עיסאווי פריג': עולות כאן כמה שאלות.

עיסאווי פריג': החוק המונח הוא ביטול האופציה.

גילה גמליאל: לא הבנתי את הדוגמה שלך.

גילה גמליאל: אני הבנתי מזה שהמרכזים הם כמו אבות לבנים.

עיסאווי פריג': תנו לי להסביר את הרעיון.

עיסאווי פריג': גילה, תקשיבי ותביני את הרעיון.

עיסאווי פריג': אני מבקש מכם להקשיב ובישיבות הבאות יהיה לכם זמן ותגידו מה שאתם רוצים.

עיסאווי פריג': אדוני היושב ראש, אני חוזר לשאלה המהותית.

נאור גלילי: רק שאלה קטנה.

נאור גלילי: בשבוע שעבר ביקשת ממני לעזור בארבעיםא לף שקלים למכבי כפר קאסם.

נאור גלילי: מה עם זה?

עיסאווי פריג': לא ביקשתי.

נאור גלילי: מה?

נאור גלילי: אתה רוצה שאני אגיד לפרוטוקול מה עוד ביקשת?

עיסאווי פריג': תגיד, תגיד הכול לפרוטוקול.

נאור גלילי: אני שומר על צניעותך.

עיסאווי פריג': אתם לא תשתיקו אותי.

עיסאווי פריג': היושב ראש, אני מבקש זכות דיבור בשקט כי הנקודה שאני רוצה להעביר היא חשובה מאוד.

עמרם מצנע: בבקשה, אבל לא לצעוק.

קריאה: אתה צועק ולא מסביר.

עיסאווי פריג': עלתה שאלה מהותית והיא מה הבעיה, מה הם מפסידים, וחבר הכנסת ידידי ברכה שאל מה עומד מאחורי החוק המבטל את האופציות.

עיסאווי פריג': אני אגיד לך חבר הכנסת ברכה מה עומד מאחורי החוק.

מוחמד ברכה: מה המניעים.

עיסאווי פריג': כאן החמולה.

עיסאווי פריג': הכוח הפוליטי, חברים.

קריאה: כלומר, המשרד רוצה לבטל את הכוח הפוליטי.

קריאה: בסדר.

קריאה: הבנו.

גילה גמליאל: לקחת אותו לעצמו.

קריאה: אתה רוצה את הכוח בידיים שלך?

עיסאווי פריג': לא.

עיסאווי פריג': אני רוצה אותו בידי הקבוצות.

קריאה: לא מצביעים עם ייפויי כוח.

קריאה: אתה לא מודע לזה.

עיסאווי פריג': אני מודע לכך.

עיסאווי פריג': אני אומר שמבחינה כלכלית הם לא מפסידים.

עיסאווי פריג': מבחינה כלכלית המרכזים לא יפסידו כסף אבל כאן המלחמה היא על הכוח הפוליטי של המרכזים והאיגודים.

עיסאווי פריג': בואו נניח את הדברים על השולחן.

עיסאווי פריג': אני הייתי יושב ראש קבוצה עד לפני שנה.

עמרם מצנע: אגב, באיזה מרכז היית?

עיסאווי פריג': מרכז מכבי.

עיסאווי פריג': צר לי מאוד שנאור לא היה.

נאור גלילי: תחזור על זה שוב.

עיסאווי פריג': צר לי מאוד כי אני שומע דברים טובים עליו.

קריאה: דרך אגב, אתה יודע שרק כשעזבת אותם, הם הצליחו.

עיסאווי פריג': אתה טועה.

עיסאווי פריג': אני הייתי אתם כשהם הצליחו.

עיסאווי פריג': גייסו אותם טוב אני רואה.

ניכסון פריג': חברים שלי בכפר קאסם ואני דואג להם, אבל אתה לא.

עיסאווי פריג': אתה טועה.

עיסאווי פריג': לך תלמד שיעורי בית.

עמרם מצנע: משפט אחרון.

קריאה: לא נשאר זמן לקבוצות.

עיסאווי פריג': בחמש השנים שהייתי יושב ראש, מרכז מכבי לא יידע אותי כמה מגיע לי.

עיסאווי פריג': היו אופציות שאני אקבל יותר כסף על פי הניקוד ולא נודע לי על כך.

עיסאווי פריג': לא קיבלתי את הכסף ב-1 לחודש.

עיסאווי פריג': מרכז מכבי לא עזר לי במאומה.

ניכסון פריג': לא היה לך ניהול תקין.

נאור גלילי: מהמשפחה שלך מכפר קאסם אומרים לך שלא היה לך ניהול תקין ולא התנהלת על פי מינהל תקין.

נאור גלילי: אז אל תטיף.

עיסאווי פריג': אני לא מטיף.

קריאה: הוא לא קיבל את הכסף שלו כי לא היה לו ניהול תקין.

נאור גלילי: והכסף לא הגיע ממועצת ההימורים.

נאור גלילי: הוא לא ישב במרכז מכבי.

עיסאווי פריג': כל האמוציות וכל הכוח שאני רואה כאן, מאחוריו יש הרבה הפסד כלכלי.

עיסאווי פריג': לסוגיית השעבוד הזו צריך לשחרר אותה ולתת לילד לצאת לחיים.

עמרם מצנע: תודה רבה.

עמרם מצנע: חבר הכנסת יואל רזבוזוב.

קריאה: אדוני היושב ראש, אין זכות דיבור לנציגי הקבוצות?

עמרם מצנע: בעיקר כשהם מחיפה.

קריאה: ראש העיר שלי לשעבר, תנו לנו לדבר.

עמרם מצנע: חברים, אמרתי לכם מלכתחילה שזה דיון ראשון וטוב שיש לכם אנרגיות.

עמרם מצנע: יהיו עוד מספר דיונים ולכולם תהיה הזדמנות לדבר.

עמרם מצנע: עכשיו מדבר עכשיו חבר הכנסת יואל רזבוזוב ואחרי הדברים שלו אנחנו מסיימים את הדיון להיום.

קריאה: חבר'ה, כולם לקום.

קריאה: אנחנו באנו לכאן להשמיע דברים.

קריאה: לא יכול להיות שבאנו לכאן לשמוע חברי כנסת.

קריאה: אתם צריכים להגיד לנו תודה רבה על כך שאנחנו מגיעים מחיפה לכאן.

קריאה: אנחנו באנו לתמוך במרכז שלנו.

עמרם מצנע: מי שרוצה לצאת, יכול לצאת.

קריאה: עם כל הכבוד, צריך לחלק את הזמן בין חברי הכנסת לבין האנשים.

גילה גמליאל: אני יכולה לבקש מחברי הכנסת לתת להם לדבר?

עמרם מצנע: לא.

עמרם מצנע: אנחנו מסיימים.

עמרם מצנע: גילה, בדיון הבא.

קריאה: אדוני, אנחנו לא יכולים להגיע כל יום.

קריאה: אנחנו מפסידים יום עבודה.

קריאה: מי ישלם לנו על כך?

עיסאווי פריג': המרכז.

גילה גמליאל: חברי הכנסת, אולי תוותרו ותנו להם לדבר?

קריאה: חברי הכנסת יכולים לומר את הדברים שלהם גם בישיבות הבאות.

קריאה: אנחנו מתנדבים.

קריאה: לקחנו יום חופש מהעבודה כדי להביע את הדברים שלנו ואפילו לנציג אחד לא נותנים את האפשרות לעשות זאת.

קריאה: אני קמתי בשעה 5:00 בבוקר כדי להגיע לכאן.

קריאה: אני מבקש לדבר.

גילה גמליאל: הצעה לסדר.

גילה גמליאל: אם אפשר לבקש מחברי הכנסת, מפאת העובדה שזה לא הדיון הסופי היום, לאפשר להם לדבר ואנחנו נדבר בישיבה אחרת.

עמרם מצנע: בשעה 1:00 אנחנו מסיימים וזה בדיוק עוד עשר דקות.

גילה גמליאל: תן להם את עשר הדקות האלה, אם אפשר.

גילה גמליאל: 10 דקות זה הרבה זמן.

קריאה: אדוני היושב ראש, תשמעו אותי פעם אחת.

קריאה: כבוד היושב ראש, אנחנו אנשים פרטיים שתורמים מזמנם.

יואל רזבוזוב: חברים, ניתן לכם את עשר הדקות.

יואל רזבוזוב: אספנו את האנשים כדי לשמוע.

יואל רזבוזוב: באנו לתת לכם פתרון.

יואל רזבוזוב: אנחנו רוצים לשמוע ולתת פתרון הכי טוב.

יואל רזבוזוב: אנחנו לא רוצים לפגוע בקבוצות.

יואל רזבוזוב: אתם סתם עושים כאן הרבה רעש.

קריאה: כל הישיבה דיברו חברי הכנסת.

יואל רזבוזוב: כי בסוף הם אלה שמחליטים.

קריאה: אבל אם לא תשמע אותנו, לא תדע מה להחליט.

יואל רזבוזוב: אם אתה תצעק, לא נשמע אותך.

עמרם מצנע: אנחנו עדיין לא מחליטים.

קריאה: כדאי שנשמע את יואל כי יש לו מה להגיד גם ספורט וגם בפוליטיקה.

עמרם מצנע: קודם כל אני רוצה שתורידו את הטון.

עמרם מצנע: אני רוצה להבהיר לכל החברים שבאו לדיון.

עמרם מצנע: אנחנו מכבדים אתכם.

עמרם מצנע: הדיונים לא יכולים לארוך זמן בלתי מוגבל.

עמרם מצנע: הודעתי בפתיחת הדיון שהדיון יהיה דיון של שעתיים והשעתיים האלה מסתיימות בעוד עשר דקות.

עמרם מצנע: אנחנו רוצים לשמוע אתכם ורוצים להבין לעומקם של דברים.

עמרם מצנע: הדיון הזה הוא לא יהיה הדיון היחיד אלא יהיה עוד אחד לפני שניכנס לחוק עצמו, ואם יהיה צורך – יהיו גם עוד שני דיונים.

עמרם מצנע: מי שזה אכפת לו וחשוב לו, יצטרך לבוא לכאן עוד פעם.

עמרם מצנע: תאמינו לי, זה לא נורא.

קריאה: אם אפשר בישיבה הבאה לחלק את השיחות כך שגם חברי הכנסת ידברו וגם אנחנו.

עמרם מצנע: מאחר והפרוטוקול יפורסם בדברי ימי הכנסת, אתם תראו שרוב הזמן לא דיברו חברי כנסת.

יואל רזבוזוב: אני למשל לא דיברתי ויש לי מה לומר.

עמרם מצנע: לכן לא כצעקתה.

עמרם מצנע: אני באמת רוצה לשמוע את כולם ולאו דווקא את אלה שצועקים.

עמרם מצנע: אני רוצה לשמוע את אלה שאכפת להם.

עמרם מצנע: אמר אריה מליניאק שיש הרבה שלא באו.

עמרם מצנע: אז קודם כל, אי אפשר שכל ה-2,800 קבוצות יבואו לכאן אבל אני בהחלט מזמין את כל מי שחושב שיש לו משהו חשוב לומר ואין מי שמייצג אותו, לבוא לדיונים הבאים.

עמרם מצנע: זה תפקידה של הכנסת, זה תפקידנו ולנו חשוב שבסופו של דבר מה שאנחנו עושים כאן - זה חשוב לשרה, זה חשוב לי, זה חשוב לחברי הכנסת – ישרת אתכם.

קריאה: אריה מליניאק הוא איש מקצוע מצוין.

עמרם מצנע: לא.

עמרם מצנע: אצלי לא משתלטים על המיקרופון.

עמרם מצנע: אין לך זכות דיבור.

עמרם מצנע: אני נותן את רשות הדיבור למי שעומד בראש מועדון אחווה בחיפה מזה הרבה מאוד שנים.

עמרם מצנע: בבקשה.

עיסה חורי: שלום לכולם.

עיסה חורי: שמי עיסה חורי מחיפה.

עיסה חורי: אני גאה באדוני הנכבד, לשעבר ראש העיר שלי.

עיסה חורי: אני יושב ראש מועדון אחווה בחיפה במשך 55 שנים.

עיסה חורי: אני נראה קצת צעיר, אבל אני בן 73.

עיסה חורי: אני גאה במרכז הפועל שאני שייך לו כבר 55 שנים על מה שנתנו לו ועל העזרה שנתנו וממשיכים לתת ולעזור.

עיסה חורי: אני לא רוצה לשמוע מה זה טוטו, אני מכיר את כל חברי מרכז הפועל וכל בכי שלי, לאחר יום זה מבוצע.

עיסה חורי: הם עוזרים לי ואני לא רוצה שום תקציב מהטוטו ולא ממישהו אחר.

עיסה חורי: אני גאה בחברים שלי ואני רוצה שימשיכו לשרת.

עיסה חורי: 55 שנים אני באחווה חיפה ואני אמשיך לשרת את אחווה חיפה עוד 45 שנים.

עיסה חורי: תודה רבה.

עמרם מצנע: תודה רבה.

עמרם מצנע: אנחנו סוגרים את הדיון.

עמרם מצנע: אתם תקבלו הודעה על מועד הדיון הבא.